Bajet 2023: KPDHEP harap peruntukan laksana inisiatif kurangkan beban kos sara hidup penduduk pedalaman

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi)

SEMENYIH, 15 September- Sokongan dari segi kawalan harga barangan pengguna perlu diteruskan menerusi Bajet 2023 yang bakal dibentang Oktober depan. Kementerian Perdagangan Dalam Negeri dan Hal Ehwal Pengguna, KPDNHEP berharap peruntukan sewajarnya diberi untuk meringankan beban kos sara hidup rakyat. Menterinya Datuk Seri Alexander Nanta Linggi menegaskan insiatif seperti 'Community Drumming' berkesan untuk menampung kos logistik sekaligus mengawal harga barangan di kawasan pedalaman. Berhubung isu produk coklat menggunakan gelatin babi yang tular, menurutnya siasatan lanjut sedang dilakukan pihak Jabatan Kemajuan Islam Malaysia, JAKIM. Beliau turut menasihati pengguna agar tidak membeli produk tersebut sekiranya wujud was-was mengenai status halal dan melaporkan kepada pihak berkuasa. Alexander ditemui media selepas melancarkan cawangan Pasaraya Lulu yang kelima di pusat membeli-belah Setia Ecohill Mall di Semenyih, Selangor.

(Datuk Seri Alexander Nanta Linggi ketika melawat Pasaraya Lulu baharu di Setia Ecohill Mall, Semenyih)


NGO, individu digalak beli barangan Malaysia bagi sumbangan mangsa banjir

SHAH ALAM, 15 September- Pertubuhan bukan kerajaan (NGO) dan individu yang akan terlibat dalam misi bencana banjir digalak mengutamakan pembelian produk tempatan sebagai barang sumbangan kepada mangsa.Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, ia secara tidak langsung membantu pengusaha khususnya perusahaan mikro, kecil dan sederhana (PMKS) untuk memajukan perniagaan mereka.“Kita tahu rakyat Malaysia adalah rakyat yang budiman. Apa sahaja bencana berlaku, ramai yang tampil untuk beri bantuan. “Cuma harapan saya, barangan bantuan itu pilihlah barangan buatan Malaysia kerana kita ada pelbagai jenis barangan untuk pakaian, makanan, peralatan elektrik dan sebagainya,” katanya kepada pemberita selepas Majlis Pelancaran Kempen Beli Barangan Malaysia (KBBM) 2022 di sini hari ini.

Dalam pada itu, Rosol berkata kementeriannya mengunjurkan peningkatan 2.5% nilai jualan sempena KBBM tahun ini daripada RM3.2 bilion dicatatkan pada kempen sama tahun lepas.Beliau berkata unjuran itu selaras dengan perkembangan pemulihan ekonomi yang rancak ketika ini dan dengan promosi berterusan KBBM, ia akan melonjakkan permintaan barangan tempatan dalam pasaran. -BERNAMA


Buat pertama kali Muzium negeri Terengganu adakan Pameran alam haiwan 2022 dan Dunia Dinosaur

KUALA TERENGGANU, 15 September- Selepas menyepi hampir dua tahun berikutan Perlaksanaan Perintah Kawalan Pergerakan (PKP) Muzium Negeri Terengganu buat pertama kali mengadakan Pameran Alam Haiwan dan Dunia Dinosaur 2022. Bertemakan Eksplorasi Biodiversiti Alam Haiwan, pameran itu melibatkan 250 spesimen pelbagai haiwan darat, air dan udara.Pengarah Muzium negeri, Che Muhamad Azmi Ngah berkata, pengunjung berpeluang merasai sendiri dunia dinosaur melalui Pameran Encounter Dinosaur yang berteraskan teknologi realiti terimbuh (AR). Pengunjung boleh melihat secara dekat bagaimana kehidupan haiwan pada zaman itu. *Begitu juga dengan haiwan yang dipamer dan diawetkan seperti Harimau Malaya, ular, serangga dan tapak dinosaur yang ditemukan di atas permukaan bongkah batu pasir, Tasik Kenyir, Hulu Terengganu "Jadi tahun Ini kita buat kelainan haiwan dengan membawa sekali dinosaur walaupun jumlahnya tidak banyak dan mereka dapat merasai "Kita cuba terapkankan satu kelainan yang kita rasa boleh tarik orang ramai. Mak ayah tidak perlu ke KL, Kuantan, kita tengok sini dulu, untuk merasai kita tengok dulu dinosaur. Kalau sambutan itu hebat, insya-Allah kita boleh bawa dinosaur ke negeri Terengganu secara besar besaran," kata Che Muhamad Azmi di sini.

(Muzium Negeri Terengganu buat pertama kali mengadakan Pameran Alam Haiwan dan Dunia Dinosaur 2022)

Pameran itu yang berlangsung sehingga akhir tahun ini turut melibatkan 11 agensi kerajaan dan swasta. Ini termasuk Perhilitan negeri, Pejabat Perikanan, Muzium Sultan Alam Shah, Shah Alam dan Wegrow Global, Puchong, Selangor. Pelbagai aktivit sampingan turut diadakan termasuk cara menangkap haiwan berbisa seperti ular oleh pihak bomba negeri, dan beberapa demonstrasi burung kakak tua dan merpati.


PM India ucap takziah atas pemergian Tun S. Samy Vellu

KUALA LUMPUR, 15 September - Perdana Menteri India Narendra Modi melahirkan rasa dukacita atas pemergian bekas Presiden MIC Tun S. Samy Vellu yang juga penerima Anugerah Pravasi Bharatiya Samman pertama dari Malaysia."Sedih dengan pemergian Tun S. Samy Vellu, bekas menteri di Malaysia dan penerima Anugerah Pravasi Bharatiya Samman pertama dari Malaysia. Takziah kepada keluarga beliau. Om Shanti," kata Narendra menerusi Twitter.Samy Vellu, 86, meninggal dunia kira-kira pukul 7 pagi Khamis di kediamannya di sini.

Semasa hayatnya, Samy Vellu pernah dilantik sebagai Menteri Kerja Raya dari 1979 hingga 1989 dan 1995 hingga 2008, selain menjadi Ahli Parlimen Sungai Siput bermula 1974 hingga 2008.Mendiang pernah berkhidmat sebagai anggota pentadbiran Persekutuan di bawah tiga Perdana Menteri iaitu Tun Hussein Onn, Tun Dr Mahathir Mohamad dan Tun Abdullah Ahmad Badawi dari 1978 hingga 2008.Anugerah berprestij Pravasi Bharatiya Samman (PBSA) yang disampaikan Presiden India itu ialah anugerah tertinggi untuk bukan pemastautin India dan warga yang berada di luar negara.Penyampaian anugerah itu dibuat semasa acara tahunan Pravasi Bharatiya Divas di India sebagai menghargai sumbangan yang telah diberikan.


KPWKM menerusi JKM sedia hadapi bencana banjir tahun ini

BATU PAHAT, 15 September- Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat (JKM) 90% telah bersedia menghadapi bencana banjir tahun ini.  Timbalan Menteri KPWKM, Datuk Siti Zailah Mohd Yusoff berkata, persediaan melibatkan Pasukan Sokongan Psikologi terdiri daripada 1,075 sukarelawan profesional yang berdaftar dengan JKM.  Seramai 7,260 sukarelawan berdaftar JKM juga akan digerakkan bagi membantu pengoperasian Pusat Pemindahan Sementara (PPS) dan kerja-kerja pasca bencana.

Selain itu, 326,500 ahli Skuad WAJA KPWKM juga bersedia digerakkan untuk membantu semasa bencana.


Projek Pengukuhan Bekalan Elektrik Pulau Pinang,mampu bekal hingga 2,000 MW

BUKIT MERTAJAM, 15 September - Projek Pengukuhan Bekalan Elektrik Melalui Sambungtara Talian Atas di Pulau Pinang yang melibatkan penyambungan terus bekalan elektrik daripada Grid Nasional di tanah besar Semenanjung ke bahagian pulau mampu membekalkan hingga 2,000 megawatt (MW).Menteri Tenaga dan Sumber Asli Datuk Seri Takiyuddin Hassan berkata projek Tenaga Nasional Bhd (TNB) itu akan bermula bulan depan dan dijangka siap sepenuhnya pada akhir 2024 dengan kos lebih RM500 juta.Beliau berkata projek itu amat bermakna kepada Kerajaan Pulau Pinang dan penduduk sebagai usaha mengekalkan kestabilan bekalan elektrik di bahagian pulau negeri ini sekali gus pemangkin pertumbuhan ekonomi."Penyambungan terus bekalan elektrik ke Pulau Pinang melalui penghantaran talian atas 31 menara tunggal 275kV sepanjang 8.5 kilometer (km) yang bakal menghubungkan Pencawang Masuk Utama (PMU) Stesen Janakuasa (SJ) Perai ke PMU The Light itu dibina selari dengan Jambatan Pulau Pinang."Ia bakal menjadi mercu tanda ikonik pelancongan kerana enam daripada 31 menara talian penghantarannya unik dengan reka bentuk buah pinang. Keenam-enamnya pula akan dibina di tengah-tengah jajaran jambatan Pulau Pinang," katanya berucap pada majlis pelancaran projek itu di sini hari ini yang dihadiri Ketua Menteri Chow Kon Yeow serta Presiden dan Ketua Pegawai Eksekutif TNB Datuk Ir Baharin Din.Takiyudin berkata kapasiti bekalan sedia ada di bahagian pulau negeri itu adalah sebanyak 1,130MW dan bakal menurun ke tahap lingkungan 800MW apabila SJ Gelugor menamatkan kontrak perkhidmatannya pada Ogos 2024.Beliau berkata pada masa yang sama, permintaan dijangka meningkat pada masa hadapan berdasarkan permintaan beban puncak yang pernah mencecah hingga 777.85 MW yang direkodkan pada Januari 2020.

(Takiyuddin berucap pada MajlisPelancaran Projek Pengukuhan Bekalan Elektrk melaui Sambungtara Talian Atas)

"Maka, amat tepat sekali pelaksanaan projek talian atas ini yang berkapasiti lebih tinggi berbanding kaedah kabel bawah jambatan dan kabel dasar laut kerana ia mampu menghantar bekalan sebanyak 2,000MW dari SJ Perai ke PMU The Light bergantung kepada permintaan beban di kawasan pulau," katanya.Beliau berkata projek itu akan dibangunkan oleh gabungan tiga syarikat berpengalaman dalam pembinaan talian atas dan kerja-kerja pembinaan di laut termasuk CHEC Construction (M) Sdn Bhd yang terlibat secara langsung dalam pembinaan Jambatan Sultan Abdul Halim Mu'adzam Shah.Menurutnya projek itu juga adalah penyelesaian paling lestari menyalurkan bekalan elektrik dari Grid Nasional ke bahagian pulau negeri itu dengan mengambil kira aspek kewajaran kos, keselamatan, kecekapan dan kestabilan bekalan termasuk dari segi kepantasan mengesan sebarang kerosakan atau gangguan.Takiyuddin berkata semua elemen tersebut menjadikan pelaksanaan projek berkenaan turut menterjemah komitmen TNB terhadap agenda alam sekitar, sosial dan tadbir urus (ESG) malah kerja pembinaan menara di dalam air juga tidak akan memberi impak kepada lalu lintas di Jambatan Pulau Pinang."Impak ekologi dasar laut juga adalah lebih rendah kerana menara atas laut yang akan dibina dengan tapak adalah jauh lebih kecil berbanding dengan jajaran kabel dasar laut," katanya.Beliau berkata projek itu juga sebahagian daripada pelaburan berterusan TNB dalam membangun dan memodenkan Grid Nasional menjadikan grid pintar yang stabil serta berdaya harap dalam memenuhi keperluan peralihan tenaga negara.Sementara itu, Chow berkata kerajaan negeri sudah tentunya menyokong penuh projek tersebut kerana akan merancakkan pembangunan negeri selaras Visi Penang 2030."Ini sangat penting untuk bekalan elektrik di Pulau Pinang pada masa depan, memandangkan ketiga-tiga talian penghantaran bekalan sedia ada sudah berusia 20 hingga 38 tahun dan tentunya memerlukan kos yang tinggi bagi tujuan penyelenggaraan serta sebagainya," katanya.Tiga penghantaran bekalan elektrik sedia ada ke bahagian pulau negeri itu adalah melalui kabel dasar laut 132kV dari SJ Perai ke SJ Gelugor yang dimula tugas pada 1978, 132kV kabel bawah jambatan (1989) dan 275kV kabel dasar laut dari PMU Juru ke PMU Bayan Lepas pada 1995 di samping SJ Gelugor. - BERNAMA


KPM lancar Program Pengukuhan Sukan Sepak Takraw

PUTRAJAYA, 15 September- Kementerian Pendidikan (KPM) melancarkan Program Pengukuhan Sukan Sepak Takraw dalam usaha memperkasa semula sukan tersebut di peringkat sekolah.

Menteri Kanan Pendidikan, Datuk Dr Radzi Jidin berkata program itu bertujuan mengenal pasti bakat murid bawah umur 12 tahun yang berpotensi untuk diketengahkan di pusat kecemerlangan sukan KPM iaitu Pusat Latihan Daerah, Sekolah Sukan Negeri dan Sekolah Sukan Malaysia.Fasa pertama program tersebut akan dilaksanakan bermula 15 September sehingga 13 November melibatkan 150 buah sekolah dengan menyasarkan penyertaan seramai 1,200 murid di seluruh negara.

(Menteri Kanan Pendidikan, Datuk Dr Radzi Jidin)

"Jadi ini merupakan satu usaha menyeluruh untuk kita lihat bagaimana kita dapat mengoptimumkan dan pastikan potensi yang ada pada murid-murid dapat dioptimumkan. "Apa yang paling penting kita mahu setiap dari murid kita yang datang ke sekolah merasakan mereka mempunyai kekuatan dan mempunyai kelebihan dan sekiranya mereka terkebelakang dalam bidang akademik, mereka tahu dalam diri mereka ada kelebihan dan kekuatan"Ujarnya, usaha itu juga dapat meningkatkan minat murid sekali gus menangani isu keciciran dan ketidak hadiran murid ke sekolah.Beliau berkata demikian kepada media selepas melancarkan perasmian program tersebut di Putrajaya.Proses pencarian bakat murid dalam sukan sepak takraw itu akan berpandukan modul ujian kemahiran sukan sepak takraw yang digerakkan oleh 10 jurulatih mentor dalam kalangan guru yang juga bekas pemain sepak takraw.


KO-MAKMUR sasar jadi koperasi pertama miliki satu tan emas

(Ketua Pegawai Eksekutif Makmur Gold, Mohd Faizuddin Che Mahmood berkata (KIRI) menjelaskan mengenai kualiti emas kepada pelanggan di Makmur Gold)

KUANTAN, 15 September- Koperasi Makmur Malaysia Berhad (KO-MAKMUR) mensasarkan menjadi koperasi pertama yang memiliki satu tan emas dalam tempoh lima tahun akan datang.  Ketua Pegawai Eksekutif Makmur Gold, Mohd Faizuddin Che Mahmood berkata, kini koperasi tersebut sudah memiliki hampir 40 peratus emas dan mampu mencapai sasaran itu.  Katanya, sasaran itu juga adalah bersandarkan perkembangan industri emas di Malaysia dan dunia sejak kira-kira empat tahun lalu.  "Koperasi Makmur Malaysia Berhad ada satu misi iaitu untuk memiliki menjadi koperasi pertama yang memiliki 1 tan emas iaitu emas yang dijual dan dalam ekosistem emas bermaksud kita ada kilang dan kita ada kedai,"katanya. Mohd Faizuddin juga memberitahu, selain meletakkan sasaran khusus membabitkan simpanan emas, KO-MAKMUR melalui Makmur Gold juga sedang merancang untuk melebarkan sayap ke Sabah dan Sarawak dalam masa terdekat.  Katanya, proses penilaian dan mengenal pasti lokasi bersesuaian bagi membuka cawangan baharu di Pantai Barat Semenanjung itu juga adalah sebahagian strategi koperasi berkenaan untuk menguasai industri emas di Malaysia.  Makmur Gold ketika ini memiliki 10 cawangan dan cawangan ke-11 dengan Putrajaya dijangka memulakan operasinya pada bulan depan.  Bagi tempoh lima tahun akan datang, Makmur Gold komited untuk memastikan sasaran membuka 30 cawangan di seluruh negara menjadi kenyataan.


Agong, Permaisuri zahir takziah kepada keluarga Tun Samy Vellu

KUALA LUMPUR, 15 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas Presiden MIC dan Menteri Kerja Raya Tun S. Samy Vellu yang meninggal dunia hari ini. Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian itu dan berharap seluruh keluarga mendiang sabar dan tabah menghadapi dugaan serta suasana sedih dan pilu ini.“Seri Paduka Baginda berdua amat menghargai khidmat bakti, jasa serta pengorbanan mendiang kepada masyarakat dan negara serta menyifatkan pemergian mendiang sebagai satu kehilangan besar kepada negara,” menurut catatan itu.

Semasa hayatnya, Samy Vellu pernah dilantik sebagai Menteri Kerja Raya dari 1979 hingga 1989 dan 1995 hingga 2008, selain menjadi Ahli Parlimen Sungai Siput bermula 1974 hingga 2008.Sebagai antara menteri Kabinet yang paling lama berkhidmat iaitu kira-kira 30 tahun, mendiang pernah berkhidmat sebagai anggota pentadbiran Persekutuan di bawah tiga Perdana Menteri iaitu Tun Hussein Onn, Tun Dr Mahathir Mohamad dan Tun Abdullah Ahmad Badawi dari 1978 hingga 2008.Mendiang mula menceburi bidang politik pada usia 23 tahun pada 1959 dengan menyertai MIC cawangan Batu Caves dan merupakan Presiden MIC paling lama memegang jawatan tersebut, iaitu lebih tiga dekad.Mendiang juga pernah dilantik sebagai Duta Khas Malaysia ke India dan Asia Selatan bagi Infrastruktur.Dalam bidang pendidikan, mendiang turut memberi sumbangan besar dengan mewujudkan Institut Pembangunan Pendidikan Maju (MIED), Universiti AIMST dan Kolej Tafe.Samy Vellu, 86, meninggal dunia di kediamannya di sini, kira-kira 7 pagi tadi dan perkara itu disahkan bekas presiden MIC Tan Sri Dr S. Subramaniam.-BERNAMA


Pemergian Samy Vellu, negara kehilangan seorang pemimpin hebat- PM Ismail Sabri

KUALA LUMPUR, 15 September- Negara kehilangan seorang pemimpin yang hebat setelah bekas Presiden MIC Tun S. Samy Vellu meninggal dunia hari ini pada usia 86 tahun, kata Perdana Menteri Datuk Seri Ismail Sabri Yaakob.Beliau berkata mendiang Samy Vellu sebelum ini berjaya menyatukan masyarakat India di Malaysia, selain memperjuangkan nasib kaum itu.

(Tun Samy Vellu meninggal dunia di kediamannya, 7.00 pagi tadi/FB PM)

“Kita kehilangan seorang pemimpin yang hebat. Tun Samy Vellu yang selama ini dianggap sebagai bapa penyatuan kepada masyarakat India.“Kita lihat Tun Samy Vellu sewaktu menjadi Presiden MIC berjaya menyatupadukan masyarakat India di Malaysia dan memperjuangkan masyarakat India dari segi ekonomi dan sebagainya, maka negara kehilangan seorang pemimpin yang hebat seperti Tun ini,” katanya ketika ditemui selepas Majlis Kemuncak Semarak Patriotik Institusi Pengajian Tinggi 2022 di sini hari ini.Samy Vellu meninggal dunia di kediamannya di sini, kira-kira 7 pagi tadi.Perkara itu disahkan bekas Presiden MIC Tan Sri Dr S. Subramaniam.Samy Vellu yang memimpin MIC dari 1981 hingga 2010 adalah antara pemimpin paling lama memegang jawatan dalam Kabinet, iaitu kira-kira tiga dekad bermula sebagai Menteri Kerja Raya pada 1979.- BERNAMA


KPM siasat guru dipaksa hadiri taklimat PRU, pada sesi persekolahan

PUTRAJAYA, 15 September- Kementerian Pendidikan akan menyiasat isu guru dipaksa menghadiri taklimat petugas pilihan raya umum, ketika sesi persekolahan yang didakwa berlaku di sebuah sekolah di Kajang, Selangor, baru-baru ini.Menteri Kanan Pendidikan, Datuk Dr. Radzi Jidin memaklumkan perkara itu baharu dimaklumkan kepadanya dan akan mendapatkan maklumat lanjut mengenai perkara itu.

(Menteri Kanan Pendidikan, Datuk Dr. Radzi Jidin)

"Secara umumnya, walaupun pihak SPR adakan taklimat, kita tahu SPR memahami kalau guru-guru waktu itu bertugas, maka keutamaan adalah guru-guru bertugas di sekolah masing-masing. "Itu keutamaan kalau tidak nanti buat taklimat panggil satu sekolah, siapa hendak jaga anak-anak kita di sekolah. SPR faham, cuma dalam kes ini saya perlu menyemak konteks kes tersebut", katanya kepada media selepas melancarkan Program Pengukuhan Sukan Sepak Takraw di PutrajayaKatanya, kementerian akan sentiasa bekerjasama dengan SPR dan meminta agar waktu taklimat bersama guru diperincikan bagi memastikan tugas hakiki mereka tidak tergangggu.


Pinjaman PTPTN kepada M40 M1 dinaikkan 100 peratus

KUALA LUMPUR, 15 September- Kerajaan bersetuju untuk meningkatkan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) daripada 75 peratus kepada 100 peratus. Perdana Menteri, Datuk Seri Ismail Sabri Yaakob berkata, kemudahan pinjaman komputer riba kepada peminjam PTPTN dari golongan itu juga bakal disediakan. “Percayalah, kerajaan sentiasa menjaga kepentingan mahasiswa dan mahasiswi…banyak lagi yang akan kita umumkan demi kepentingan mahasiswa dan mahasiswi sekalian,” katanya.

(Perdana Menteri, Datuk Seri Ismail Sabri Yaakob ketika menghadiri Majlis Perasmian Semarak Patriotik IPT 2022, di UPNM/BERNAMA)

Selain itu, kerajaan juga bersetuju untuk mengadakan Jualan Murah Keluarga Malaysia di setiap universiti di institusi pengajian tinggi (IPT) bermula Oktober ini.  Ia bagi membantu golongan mahasiswa untuk mendepani cabaran kos sara hidup yang meningkat.  Beliau mengumumkan perkara itu dalam ucapannya semasa merasmikan Majlis Kemuncak Semarak Patriotik Institusi Pengajian Tinggi 2022, di Universiti Pertahanan Nasional Malaysia (UPNM) di sini hari ini.Turut hadir Menteri Pengajian Tinggi Datuk Seri Dr Noraini Ahmad, Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, Ketua Setiausaha Negara Tan Sri Mohd Zuki Ali dan Panglima Angkatan Tentera Malaysia Jen Tan Sri Affendi Buang.


PM hadir sambutan Semarak Patriotik IPT

KUALA LUMPUR, 15 September- Perdana Menteri, Datuk Seri Ismail Sabri Yaakob hari ini menghadiri sambutan Semarak Patriotik IPT yang berlangsung di Pavilion Universiti Pertahanan Nasional Malaysia, Sungai Besi. Turut hadir, Menteri Pengajian Tinggi, Datuk Seri Dr Noraini Ahmad dan Ketua Setiausaha Negara, Tan Sri Zuki Ali. Antara yang menjadi tumpuan ialah persembahan pembukaan iaitu tarian perang dan pelbagai persembahan menarik antaranya Citra Mahasiswa Keluarga Malaysia, persembahan 'Perwira Muda, Deklamasi Puisi dan Irama dan persembahan Semarak Jiwa Patriotik.

(Sekitar kemeriahan sambutan Semarak Patriotik IPT yang berlangsung di Pavilion Universiti Pertahanan Nasional Malaysia, Sungai Besi)


Wisma Putra wujudkan 6 kumpulan pakar

(Datuk Seri Saifuddin Abdullah, Menteri Luar pada Majlis Anugerah Perkhidmatan Cemerlang (APC) Kementerian Luar)

PUTRAJAYA, 15 September- Kementerian Luar Negeri (Wisma Putra) perlu memperkasa kemampuan Diplomatiknya.Menurut Menterinya, Datuk Seri Saifuddin Abdullah, "justeru salah satu pendekatan dilaksana; mewujudkan enam kumpulan pakar bidang yang juga berperanan menasihati kerajaan dengan lebih berkesan."Bidang terlibat perubahan iklim, teknologi, arkitektur antarabangsa, maritim, penghakupayaan wanita dan pelucutan senjata."Jelasnya Ketua-ketua Perwakilan Malaysia juga diharapkan menjadi pakar bidang tentang negara dan rantau tempat mereka berkhidmat."Satu kekuatan di Kementerian Luar ialah set pengumpulan fakta, konsep dan praktikal pengetahuan kerana mereka ini walaupun bertugas di luar negara, tetapi masih dalam lingkungan keluarga Wisma Putra."Sangat merugikan sekiranya kepakaran mereka ini tidak digunakan, malahan kumpulan pakar ini akan menguntungkan negara."Beliau bercakap dalam sidang media pada Majlis Anugerah Perkhidmatan Cemerlang (APC) Kementerian Luar.

(Datuk Seri Saifuddin Abdullah, Menteri Luar)


Kerajaan komited utamakan keperluan biodiversiti negara

(Perdana Menteri, Datuk Seri Ismail Sabri Yaakob pada Majlis Apresiasi Pavilion Malaysia Ekspo 2020 Dubai di ibu negara)

KUALA LUMPUR, 15 September- Kerajaan akan terus komited dalam memastikan dasar yang digubal mengutamakan keperluan untuk memelihara kekayaan biodiversiti negara. Jelas Perdana Menteri, Datuk Seri Ismail Sabri Yaakob; kerajaan juga komited memastikan kepesatan pembangunan negara adalah mesra alam bagi manfaat generasi akan datang.Mengambil contoh impak penyertaan di Ekspo 2020 Dubai, Perdana Menteri berkata "ia akan menyumbang kepada pemulihan ekonomi dan pembentukan negara pada masa hadapan menerusi kerjasama perdagangan yang diperoleh."Ini termasuk rumah pintar hijau, penggunaan kecerdasan buatan (AI) dalam pertanian, tenaga bersih dan banyak lagi penyelesaian masa depan."Beliau turut menambah, "dedikasi yang tinggi dan kerjasama erat melalui penyertaan daripada kementerian, kakitangan kerajaan dan agensi-agensi telah menjadikan Pavilion Malaysia sebagai satu platform yang berkesan bagi perkongsian idea."Ia juga berjaya mengetengahkan potensi negara untuk menerajui agenda kelestarian global." Jelasnya.Majlis tersebut turut dihadiri Menteri Sains, Teknologi dan Inovasi, Datuk Seri Dr Adham baba.Perdana Menteri berucap pada Majlis Apresiasi Pavilion Malaysia Ekspo 2020 Dubai di ibu negara.Penyertaan Malaysia di ekspo dunia tersebut telah menjana potensi perdagangan berjumlah RM77.25 bilion.

(Datuk Seri Ismail Sabri Yaakob, Perdana Menteri)


KPWKM dan KPM sedia hadapi banjir musim tengkujuh

SUNGAI BULOH, 15 September- Kesiapsiagaan Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat bagi menghadapi banjir musim tengkujuh mencecah 90% dan dijangka selesai, awal Oktober.Persediaan, antaranya, meliputi Pusat Pemindahan Sementara (PPS) dan Depoh Simpanan Keperluan Bencana.Menurut menterinya, Datuk Seri Rina Harun, "senarai nama bagi sukarelawan telah pun ada, namun penyertaan sukarelawan masih lagi diperlukan."Mereka akan diberikan taklimat dan juga pengkhususan bagaimana cara untuk membantu penduduk terjejas banjir atau di PPS dengan kerjasama pihak tertentu." Jelasnya kepada pemberita.KPWKM mempunyai lapan Depoh Simpanan Keperluan Bencana iaitu di Kelantan, Terengganu, Pahang, Kedah, Selangor, Johor, Sarawak dan Sabah yang berperanan sebagai fasiliti penyimpanan bantuan bencana seperti barang keperluan asas, makanan kering dan barangan atau keperluan tambahan.

(Datuk Seri Hishammuddin Tun Hussein, Menteri Kanan Pertahanan)

Sementara itu, Angkatan Tentera Malaysia (ATM) bersedia mengatur gerak anggota dan asetnya untuk membantu menghadapi banjir di seluruh negara.Menurut Datuk Seri Hishammuddin Tun Hussein, Menteri Kanan Pertahanan, "kepimpinan Angkatan Tentera Malaysia (ATM) dan Kementerian Pertahanan Malaysia terlibat secara langsung dalam jawatankuasa yang dipengerusikan oleh Perdana menteri, Datuk Seri Ismail Sabri."Apa jua arahan yang dikeluarkan oleh jawatankuasa di peringkat nasional tidak akan ditolak." Jelasnya dalam satu kenyataan.


Pos kawalan di sempadan Sabah, Sarawak-Indonesia akan ditambah

(Perairan negara dikawal oleh pasukan Maritim Malaysia)

KUALA LUMPUR, 15 September- ATM akan menambah pos kawalan keselamatan di sempadan Sabah dan Sarawak dengan Indonesia susulan negara itu bakal menjadikan Kalimantan sebagai ibu negara baharu.Menurut Panglima ATM Jeneral Tan Sri Affendi Buang; Penambahan tersebut akan dibuat secara berperingkat.Jelas beliau, "pemindahan ibu kota negara itu akan menambah bilangan penduduk dan sektor ekonomi yang berkemungkinan mewujudkan peningkatan kes jenayah rentas sempadan."Justeru, "terdapat keperluan untuk ATM menambah pusat kawalan dan bilangan rejimen di kawasan terlibat."Beliau berkata, "kaedah pengawalan sempadan tanah air juga akan dimantapkan."Ini termasuk menggunapakai teknologi baharu seperti dron bagi pengawasan jarak jauh." Jelasnya.Kerjasama strategik turut dilaksana bersama Tentera Nasional Indonesia (TNI).Indonesia dijangka memindahkan ibu negaranya dari Jakarta ke Kalimantan, pada awal 2024.

(Jeneral Tan Sri Affendi Buang, Panglima Angkatan Tentera Malaysia)


Batik, warisan kebanggaan negara

KUALA LUMPUR, 15 September- Batik warisan kebanggaan negara yang wajar dimartabat.Ia menjadi elemen penyatuan dalam mengeratkan hubungan masyarakat majmuk di Malaysia sejak sekian lama. Batik bukan sekadar seni kraf tangan dengan nilai estetika tinggi, malah motif yang dizahirkan ibarat identiti dan budaya rakyat Malaysia.Selayaknya ia menjadi hasil kraf tekstil yang terus mendapat sambutan untuk kegunaan harian atau acara tertentu sebagai busana, hadiah dan dekorasi.Menariknya, batik digemari segenap lapisan masyarakat tanpa mengira bangsa dan taraf hidup. Menurut Puan 'Ainu Sham Ramli, Ketua Pengarah Kraftangan Malaysia, "Batik ini untuk semua dan seluruh Keluarga Malaysia."Batik ini bukan sahaja dipakai oleh masayarakat Melayu, tetapi juga sesuai digayakan pelbagai kaum di Malaysia." Jelasnya.

(Puan 'Ainu Sham Ramli, Ketua Pengarah Kraftangan Malaysia)

Jika diteliti dengan lebih mendalam, batik bukan hanya selembar kain.Sejarah perkembangannya di benua Asia dan Afrika membuktikan wujud perkongsian budaya antarabangsa sejak ratusan tahun.Malah, batik menjadi simbolik ikatan yang memperkukuh perpaduan masyarakat. Menurut pengusaha batik; Khairul Aiman Shahril, "saya generasi kedua dalam penghasilan produk batik."Ibu dan bapa banyak mendorong minta saya dalam mengusahakan batik dan mengkomersialkan sebagai sumber pendapatan."Identiti bangsa dan warisan tradisi itu perlu terus dipelihara supaya tidak dilupakan generasi akan datang, bahkan ianya perlu diangkat dan dihormati di peringkat tertinggi.


Hakim perlu tegas dukung undang-undang negara

(Tun Tengku Maimun Tuan Mat pada Prosiding Rujukan bagi memperingati bekas ketua hakim negara; Allahyarham Tun Mohamed Salleh Abbas)

PUTRAJAYA, 15 September- 'Kebebasan Badan kehakiman daripada sebarang pengaruh luaran adalah nadi perlembagaan dalam sesebuah masyarakat berdemokrasi.'Tegas Ketua Hakim Negara,Tun Tengku Maimun Tuan Mat, "meskipun berdepan cubaan untuk menjatuhkan kebebasan hakim dalam melaksanakan tugas; hakim perlu kekal setia kepada Perlembagaan Persekutuan dan tegas dalam mendukung kedaulatan undang-undang."Beliau turut mengingatkan, "Krisis Perlembagaan 1988 yang perlu dijadikan pengajaran kepada semua hakim."Beliau berkata demikian ketika berucap pada Prosiding Rujukan bagi memperingati bekas ketua hakim negara; Allahyarham Tun Mohamed Salleh Abbas di ibu Istana Kehakiman, Putrajaya.Tun Tengku Maimun menyifatkan sumbangan tokoh itu terhadap badan kehakiman negara dan pemergiannya pada Januari 2021 dirasai di seluruh negara kerana ia juga satu kehilangan besar kepada Malaysia.Tokoh kehakiman itu jelas beliau; membawa badan kehakiman negara ke kedudukan yang tertinggi sehingga menjadi model kepada negara lain.Prosiding berkenaan dihadiri ahli Suruhanjaya Pelantikan Kehakiman, Tun Raus Sharif, Presiden Mahkamah Rayuan, Tan Sri Rohana Yusuf, Hakim Besar Malaya, Tan Sri Azahar Mohamed.Turut hadir Hakim Besar Sabah dan Sarawak, Tan Sri Abang Iskandar Abang Hashim; Peguam Negara, Tan Sri Idrus Harun, Yang Dipertua Majlis Peguam, Karen Cheah Yee Lynn dan 39 ahli keluarga Tun Mohamed Salleh.

(Tun Tengku Maimun Tuan Mat, Ketua Hakim Negara)


Pasukan Khas Jihad Tangani Inflasi tidak akan dibubarkan - Annuar Musa

BANDA HILIR, 15 September- Pasukan Khas Jihad Tangani Inflasi tidak akan dibubarkan walaupun terdapat tuduhan pasukan ini gagal mengawal harga barang di negara ini. Pengerusinya, Tan Sri Annuar Musa berkata, "ia termasuk tuduhan pasukan itu gagal mengawal kenaikan Kadar Dasar Semalaman (OPR) yang diumumkan Bank Negara Malaysia (BNM) baru-baru ini. Tegasnya, pasukan itu akan terus berkerja keras dalam memastikan harga barangan dapat dikawal. Beliau turut menjelaskan, "OPR ditentukan oleh satu jawatankuasa yang melaksanakan tugas berdasarkan Akta Bank Negara."Ia tidak ditentukan oleh kabinet, ataupun jawatankuasa kecil yang ditubuhkan."Beliau turut menegaskan, "jawatankuasa kecil ini tidak boleh menguasai peraturan dasar monetari yang semestinya sudah ada undang-undangnya sendiri."Beliau berkata demikian ketika turun padang menyaksikan raptai Hari Malaysia 2022 di Memorial Pengisytiharan Kemerdekaan, Banda Hilir.


Persiapan Hari Malaysia 2022 di Melaka melepasi 85%

(Memorial Pengisytiharan Kemerdekaan, Banda Hilir, Melaka)

BANDA HILIR, 15 September- Persiapan Sambutan Hari Malaysia 2022 yang akan berlangsung di Dataran Memorial Pengisytiharan Kemerdekaan di Banda Hilir pada 16 September sudah mencapai 85%. Menteri Komunikasi dan Multimedia, Tan Sri Annuar Musa berkata, "idea yang dibawa kerajaan negeri Melaka untuk sambutan kali ini sangat unik dan berani dengan konsep menarik yang boleh dikenang lama." Katanya, "walaupun terdapat beberapa perkara boleh ditambahbaik, namun beliau menjangkakan persiapan akan melepasi 90%." Beliau turut menambah, "saya berpuas hati dengan persiapan dari segi aturan dan idea untuk menonjolkan Melaka selaku tuan rumah merupakan satu idea yang unik dan menarik."Semestinya selepas sambutan ini, ia akan dikenang sebagai Sambutan Hari Malaysia yang istimewa dan tersendiri sesuai dengan konsep negeri Melaka yang terkenal dengan bandar pelancongan." Jelasnya ketika ditemui pemberita.Beliau berkata demikian ketika turun padang menyaksi raptai Hari Malaysia 2022 di Memorial Pengisytiharan Kemerdekaan, Banda Hilir. Dalam pada itu, Tan Sri Annuar berkata, beliau menggalakkan majlis sambutan Hari Malaysia ini dibuat di setiap negeri khasnya di Sabah dan Sarawak.

(Bangunan Stadthuys di Banda Hilir, Melaka)


Penduduk terjejas banjir di Batu Pahat meningkat kepada 201 orang

(Kediaman penduduk terjejas banjir di Johor)

BATU PAHAT, 15 September- Jumlah penduduk terjejas banjir di Batu Pahat, Johor meningkat kepada 201 orang setakat 12 tengah malam tadi.  Mereka ditempatkan di PPS SMK Seri Gading, yang dibuka sejak pagi tadi. Punca kenaikan air adalah disebabkan oleh pertembungan hujan lebat bermula pukul 1.30 pagi, sehinggga pukul 4.00 pagi dan juga kejadian air pasang bermula pada pukul 3.00 pagi. Jawatankuasa Pengurusan Bencana Daerah berkata, bagaimanapun cuaca dilaporkan baik setakat ini.  Pemantauan daripada pasukan keselamatan dipertingkat bagi menghadapi sebarang kemungkinan.  Hujan lebat lebih tiga jam sejak 1.30 pagi itu mengakibatkan lima kawasan rendah di Taman Sri Panchor, Kampung Sengkuang, Kampung baru Sri gading, Pekan Sri Gading dan Kampung Seri Tanjung dinaiki air. Operasi menyelamat telah disertai oleh Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam (APM), Jabatan Kebajikan Masyarakat (JKM) dan Pusat Kesihatan Daerah (PKD).


Lebih 100 tentera maut dalam serangan terbaharu sempadan Azerbaijan-Armenia

ARMENIA, 15 September- Selepas berdekad dibelenggu konflik di Nagorno-Karabakh, Azerbaijan dan Armenia kembali bergolak susulan berlaku satu pertempuran besar, pada Selasa.Insiden paling sengit sejak perang September 2020 berlaku di sempadan dua negara itu menyaksikan kedua-dua pihak saling menuding selepas Armenia mendakwa 49 askarnya terbunuh manakala Azerbaijan pula mendakwa 50 askarnya terkorban.Serangan tersebut menyaksikan Moscow pantas bergerak sebagai pengantara kepada gencatan senjata.Usaha tersebut belum dapat dipastikan sama ada berjaya atau sebaliknya.Serangan lewat malam itu menyaksikan sempadan dua negara dihujani tembakan artileri dan serangan dron.Azerbaijan memberi alasan, ia adalah tembakan tindak balas tenteranya kepada provokasi berskala besar Armenia yang didakwa banyak menanam periuk api dan berulang kali melepaskan tembakan kepada kedudukan tenteranya.Perdana Menteri Armenia, Nikol Pashinyan telah memaklumkan insiden serangan tersebut kepada Presiden Rusia, Vladimir Putin, Presiden Perancis, Emmanuel Macron, dan Presiden Majlis Eropah, Charles Michel.Serangan juga telah sampai ke pengetahuan Presiden Iran Ebrahim Raisi serta Setiausaha Negara Amerika Syarikat, Antony Blinken.

Azerbaijan tidak berminat untuk mencetuskan lebih banyak ketegangan dengan Armenia.Dalam satu kenyataan, Kedutaan Azerbaijan di Malaysia memaklumkan, Azerbaijan sedang melaksanakan projek pelaburan berskala besar dengan memperuntukkan berbilion dolar di kawasan dekat dengan zon ketenteraan. Kerajaan Azerbaijan juga sedang giat menjalankan kerja-kerja pembinaan semula dan pemulihan pasca konflik dan konfrontasi ketenteraan.Perkara itu hanya akan menjejaskan projek tersebut.Beliau berkata demikian sebagai menjelaskan mengenai pendirian Azerbaijan berikutan pertempuran terbaharu antara Azerbaijan dan Armenia.Sementara itu, Setiausaha Agung Pertubuhan Bangsa-Bangsa Bersatu, Antonio Guterres  menyuarakan kebimbangan dan menyeru kedua-dua pihak mengambil langkah segera bagi meredakan ketegangan dan menyelesaikan sebarang isu melalui dialog.


Amaran bahaya masih ditunjukkan Stesen Paras Air Marudi

MIRI, 15 September- Laporan Semasa Jabatan Pengairan dan Saliran Sarawak setakat pukul 11.30 malam menyatakan bacaan paras air di Stesen Paras Air Marudi masih kekal menunjukkan amaran Bahaya, iaitu 3.25 meter.Bagaimanapun, tiada sebarang perubahan paras air dicatatkan.Sementara itu, Laporan daripada Laman Web Rasmi Public Infobanjir Jabatan Pengairan dan Saliran Malaysia setakat pukul 11.30 malam melaporkan bacaan paras air di Stesen Paras Air Benawa telah melebihi tahap amaran dan berstatus tiada perubahan paras air iaitu sekitar 7.65 meter. Manakala bacaan bagi Stesen Long Teru telah melebihi tahap amaran serta berstatus menaik dengan mencatatkan bacaan 7.75 meter.Tiga stesen iaitu Kuala Tutong, Long Jegan, Long Panai dan Batu Niah Bazaar, Miri masing-masing masih berstatus waspada.  Menurut laporan APM Miri, tiada Pusat Pemindahan Sementara (PPS) dibuka untuk penduduk terjejas banjir.

(Tangkap layar Laporan Semasa Jabatan Pengairan dan Saliran Sarawak)


Dua peniaga dikompaun serta-merta - KPDNHEP

(Peniaga yang dikenakan kompauan pada pemantauan penandaan harga di Dewan SP Arena, Seberang Jaya)

SEBERANG JAYA, 14 September- Menggunakan alat timbang sukat tamat tempoh dan tidak mempamerkan tanda harga dengan jelas, itu antara kesalahan yang dikesan Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang menerusi pemeriksaan sempena Ekspo Northern International Deepavali di Dewan SP Arena, Perai. Menurut pengarahnya, S. Jegan, "dua peniaga dikompaun serta-merta susulan kesalahan tersebut."  Masing-masing dikenakan kompaun bernilai RM300 di bawah Akta Kawalan Harga dan Antipencatutan 2011 manakala seorang lagi peniaga dikompaun sebanyak RM200 di bawah Akta Timbang dan Sukat 1972.  Beliau turut menambah, "antara tindakan yang dikenakan adalah kesalahan mempamerkan tanda harga dan penggunaan alat timbang sukat tamat tempoh yang mengelirukan pembeli."Pada masa sama, ada juga peniaga yang dipercayai melakukan promosi jualan mengelirukan dan disiasat di bawah Akta Perlindungan Pengguna 1999.  Peniaga tersebut bagaimanapun dinasihatkan untuk membuat penjelasan kepada pengguna berkenaan promosi tersebut.  Beliau berkata demikian selepas mengadakan sesi Walkabout pemantauan penandaan harga dan jualan murah di Dewan SP Arena, Seberang Jaya.

(S. Jegan, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang)


Penduduk terjejas banjir di Batu Pahat meningkat

BATU PAHAT, 14 September- Jumlah penduduk terjejas banjir di Batu Pahat, Johor meningkat kepada 163 orang setakat pukul 10.00 malam tadi.  Mereka kini ditempatkan di PPS SMK Seri Gading yang dibuka sejak pagi tadi.  Jawatankuasa Pengurusan Bencana Daerah berkata bagaimanapun cuaca dilaporkan baik setakat ini.  Pemantauan daripada pasukan keselamatan dipertingkat bagi menghadapi sebarang kemungkinan.  Terdahulu, hujan lebat lebih tiga jam sejak pukul 1.30 pagi telah mengakibatkan lima kawasan rendah di Batu Pahat dinaiki air.

Penduduk di Batu Pahat diminta berwaspada susulan jangkaan air pasang berterusan selama tiga hari bermula malam ini.

(Agensi keselamatan, Angkatan Pertahanan Awam (APM) giat menyelamatkan penduduk terjejas sejak petang tadi)


Asma Ismail, Penasihat Sains, Teknologi dan Inovasi Negara baharu

KUALA LUMPUR, 14 September- Presiden Akademi Sains Malaysia (ASM) ke-5, Profesor Emerita Datuk Dr Asma Ismail dilantik sebagai Penasihat Sains, Teknologi dan Inovasi (STI) Negara berkuat kuasa 23 Jun 2022 lalu.Perdana Menteri, Datuk Seri Ismail Sabri Yaakob menerusi kenyataan memaklumkan pelantikan itu adalah satu usaha mengukuhkan tadbir urus kerajaan dalam bidang berkenaan.Penasihat STI Negara bertanggungjawab mengemukakan dasar, strategi, prosedur dan langkah-langkah bagi meningkatkan pencapaian dan kelestarian negara dalam bidang STI.Beliau turut berperanan untuk mengukuhkan hubungan di antara Kerajaan dan saintis serta organisasi sains di dalam mahupun luar negara.Pengalaman Profesor Emerita Datuk Dr Asma selama lebih 30 tahun dalam bidang sains sehingga ke peringkat antarabangsa akan menjadi sumber rujukan Kerajaan dalam menyelesaikan pelbagai isu-isu semasa dengan lebih berkesan.Pada 24 Mac beliau telah menerima Anugerah Tokoh Akademik Negara ke-14.

(Kenyataan Media daripada Jabatan Perdana Menteri)


Insentif baucar kraf Malaysia, galak pembelian produk tempatan

KUALA LUMPUR, 14 September- Kementerian Pelancongan, Seni dan Budaya (MOTAC) menyalurkan peruntukan sebanyak RM3 juta kepada Kraftangan Malaysia bagi meneruskan pemberian baucar pembelian produk kraf Malaysia.Menteri Pelancongan, Seni dan Budaya, Datuk Seri Nancy Shukri menyatakan pemberian baucar ini adalah salah satu inisiatif di bawah Pelan Pemulihan Pelancongan 2022 yang merupakan kesinambungan daripada Pakej Rangsangan Ekonomi (PRE 1.0) tahun 2020.Pada awal tahun 2022, MOTAC melalui Kraftangan Malaysia menyediakan insentif baucar pembelian produk kraf tempatan sebanyak RM3.8 juta kepada orang ramai. Menerusi kejayaan inisiatif ini, MOTAC sekali lagi memperuntukkan insentif baucar pembelian produk kraf yang mula ditawarkan mulai 16 September 2022 bersempena Sambutan Hari Malaysia."Saya melihat insentif baucar menerusi platform fizikal dan digital ini merupakan mekanisme yang tepat dalam situasi semasa bagi menggalakkan orang ramai membeli dan membudayakan penggunaan produk kraf tempatan dalam kehidupan seharian. Diharapkan dengan inisiatif kerajaan melalui pemberian baucer ini dapat merancakkan semula industri kraf negara," kata Nancy dalam satu muat naik video di laman Facebook MOTAC hari ini.

(Menteri Pelancongan, Seni dan Budaya (MOTAC), Datuk Seri Nancy Shukri)

Tambah beliau lagi, pihaknya berharap ia turut akan membantu usahawan meningkatkan pendapatan dan taraf sosioekonomi mereka.

Pemberian insentif baucar pembelian produk kraf itu menerusi program promosi anjuran Kraftangan Malaysia seperti Festival Kraf Borneo di Sabah, Festival Kraf Tekstil Borneo di Sarawak, Festival Kraf Johor dan Festival Kraf Langkawi selain pusat jualan kraf dan galeri di Kraftangan Malaysia cawangan negeri seluruh Malaysia.Semua premis Syarikat Pemasaran Karyaneka Sdn. Bhd. (KARYANEKA) seperti Kompleks Kraf Kuala Lumpur, Kompleks Kraf Johor, Kompleks Kraf Langkawi, Lapangan Terbang Antarabangsa Kuala Lumpur dan Langkawi serta Parlimen juga akan menawarkan baucer ini.Selain itu, orang ramai juga boleh dapatkan baucer ini melalui platform digital di MyCraftShoppe dan Karyaneka.


Sumbangan 25,000 pasang kasut untuk anak yatim dan asnaf- KPWKM

RAWANG, 14 September- 25,000 pasang kasut bernilai RM3.38 juta disumbangkan kepada anak-anak yatim dan anak-anak asnaf berumur 1 hingga 7 tahun yang memerlukan di seluruh negara. Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusof berkata Program Langkah Kanan ini merupakan hasil kerjasama Pertubuhan Bukan Kerajaan (NGO) untuk membantu golongan kanak-kanak terutama anak-anak B40 dan golongan miskin di luar bandar. "Di bawah JKM, kita ada 36 buah institusi kanak-kanak yang terdiri daripada kanak-kanak yang tidak mempunyai keluarga yang dipelihara di bawah JKM. Mereka juga yang di antara yang kita senaraikan sebagai penerima bantuan ini dan di samping itu, ada juga kanak-kanak daripada kaum asli dan anak-anak yang di bwh jagaan NGO-NGO," kata Zailah kepada RTM dalam sidang media hari ini.Sumbangan kali ini melibatkan NGO Good360, Crossroad Glabalhand Village UK Muhibbah Food Bank Malaysia dan En Xin. Jelasnya, pihak kementerian memandang serius kebajikan masyarakat di semua peringkat serta berterima kasih kepada semua NGO yang turut membantu. Beliau turut memaklumkan pihak kementerian melalui Jabatan Kebajikan Masyarakat (JKM) telah memberi bantuan sebanyak RM1.443 bilion bagi semua skim bantuan kewangan kebajikan sehingga Julai 2022.

(Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusofberkata dalam sidang media hari ini)


JKM sedia berdepan banjir

(Datuk Seri Rina Harun meninjau kesiapsiagaan Depoh Simpanan Keperluan Bencana (DKSB) Sungai Buloh di Sungai Buloh, Selangor)

SUNGAI BULOH, 14 September- Jabatan Kebajikan Masyarakat (JKM) sudah bersiap sedia berhadapan pelbagai kemungkinan bagi menghadapi Monsun Timur Laut yang dijangka menyebabkan banjir di beberapa buah negeri.Menteri Pembangunan Wanita, Keluarga dan Masyarakat, Datuk Seri Rina Harun berkata, tahap kesiapsiagaan pihaknya kini pada tahap 90 peratus dengan baki persiapan sedang dalam proses untuk diselesaikan.Pihak JKM juga telah mengenal pasti 6,010 Pusat Pemindahan Sementara (PPS) seluruh negara yang boleh menampung 1.6 juta penduduk.Dari segi kesiapsiagaan sumber manusia, lebih 16,000 orang tenaga kerja terdiri daripada pegawai JKM, kaunselor dan Sukarelawan JKM juga sedah bersedia untuk digerakkan."Dari segi sukrelawan pun kita dah ada senarai nama sukarelawan namun kita masih lagi memerlukan penyertaan lebih ramai lagi sukarelawan. Sebab sukarelawan ini dia bukan hanya mendaftar sahaja, kita akan beri mereka taklimat, kita akan beri mereka pengkhususan bagaimana cara membantu di pusat pemindahan banjir dan sebagainya." kata beliau kepada media selepas meninjau kesiapsiagaan Depoh Simpanan Keperluan Bencana (DKSB) Sungai Buloh di Sungai Buloh, Selangor.Tambahnya, JKM kini sedang melaksana sesi Simulasi Latih Amal Pengurusan PPS denga kerjasama agensi-agensi kerajaan yang lain bagi memastikan pengurusan pemindahan lebih tersusun dan sistematik.KPWKM mempunyai lapan DKSB di seluruh negara yang berperanan sebagai Pusat Fasiliti Penyimpanan Bantuan bencana seperti barang keperluan asas, makanan kering dan keperluan tambahan.Selain itu, pihak JKM turut menyediakan 140 stor negeri/daerah, 518 pangkalan hadapan dan 53 mini depoh untuk memudahkan proses penyelarasan agihan bantuan ketika berlakunya sebarang bencana.

(Datuk Seri Rina Harun ditemui media selepas meninjau kesiapsiagaan Depoh Simpanan Keperluan Bencana (DKSB) Sungai Buloh di Sungai Buloh, Selangor)


UniMAP jalin kerjasama dengan Universiti Souphanouvong, Laos

(Raja Muda Perlis Tuanku Syed Faizuddin Putra Jamalullail (TENGAH) menyaksikan penyerahan Surat Penyata Hasrat (LOI) Naib Canselor UniMAP Professor Dr Zaliman Sauli kepada Presiden Universiti Souphanouvong, Profesor Madya Dr Vixay Chansavang)

LUANG PRABANG, 14 September- Sebagai usaha menyediakan pelajar menghadapi cabaran global, Universiti Malaysia Perlis (UniMAP) akan menjalin kerjasama dengan Universiti Souphanouvong.  Raja Muda Perlis Tuanku Syed Faizuddin Putra Jamalullail berharap semua program dan aktiviti yang akan dijalankan nanti akan menyokong sasaran pengajian antarabangsa di samping dapat menyediakan pelajar mengharungi cabaran global hari ini.  "Kejatuhan ekonomi global dan penstrukturan semula industri menjadi antara sebab utama perlunya pembangunan profesional yang sentiasa relevan dan penting untuk pembangunan negara,"titah baginda yang juga Canselor UniMAP.  Baginda bertitah demikian selepas menyaksikan penyerahan Surat Penyata Hasrat (LOI) Naib Canselor UniMAP Professor Dr Zaliman Sauli kepada Presiden Universiti Souphanouvong, Profesor Madya Dr Vixay Chansavang.  LOI itu adalah sempena Program Jelajah Ilmu ke 16-UniMAP di Luang Prabang, Laos yang bermula dari 13 hingga 15 September 2022. Baginda bertitah UniMAP juga akan memberi sokongan penuh dalam membina kerjasama melalui pertukaran ilmu, kepakaran dan teknologi bagi membangunkan warga yang mahir dari segi akademik mahupun professional.   "UniMAP juga akan sentiasa bersedia untuk mengambil bahagian dalam program-program promosi, latihan, dan pembangunan pelajar dan staf tidak kira melalui bidang apa sekalipun yang dipersetujui dari semasa ke semasa," titah baginda.  Titah baginda selain daripada itu kerjasama dua hala yang boleh dilakukan ialah dalam penawaran program khidmat masyarakat melalui perkongsian kepakaran dan ilmu yang akan memberi manfaat kepada komuniti di kedua-dua negara.


20,000 kenderaan dijangka masuk ke Banda Hilir menjelang sambutan Hari Malaysia 2022

(Ketua Polis Daerah Melaka Tengah, ACP Christopher Patit menunjukkan peta kawasan penutupan jalan)

BANDA HILIR, 14 September- 20,000 kenderaan dijangka memasuki Melaka sempena dengan Sambutan Hari Malaysia 2022 yang akan berlangsung di Dataran Memorial Pengisytiharan Kemerdekaan, Banda Hilir, Jumaat ini.  Menurut Ketua Polis Daerah Melaka Tengah, ACP Christopher Patit, untuk itu pihaknya sudah mempersiapkan seramai 336 pegawai dan anggota polis bagi memastikan keselamatan dan kawalan lalu lintas sepanjang sambutan berlangsung.  Beliau berkata, pihaknya juga akan mengadakan pemantauan secara berkala bagi pengunjung yang meletakkan kenderaan di Pulau Melaka yang menggunakan bas 'shuttle' yang disediakan Panorama.  "Jadi kawalan keselamatan kali ini kita bukan sahaja melipti kawasan di sekitar dataran tersebut tetapi juga di kawasan yg berhampiran di mana kita sedia maklum Melaka adalah pusat pelancongan jadi sudah tentu ada ramai pelancong di sekitar kawasan dataran. Sebab itulah kita tekankan tahap keselamatan bukan sahaja di dataran tetapi juga di kawasan sekitarnya,"katanya. Bercakap kepada RTM katanya, beberapa jalan juga akan ditutup sempena sambutan berkenaan.  Ia melibatkan sepanjang Jalan Kota, jalan berhampiran Menara Taming Sari sehingga ke Dataran Memorial bermula jam 6:00 petang.  Turut ditutup Jalan Parameswara iaitu berdekatan dengan Hotel Equatorial dari jam 7:30 malam.  Justeru, beliau menasihatkan Keluarga Malaysia supaya datang awal bagi mengelakkan kesesakan jalan raya dan mematuhi segala arahan yang dikeluarkan pihak berkuasa.


Perak bakal guna teknologi sistem penggera amaran gajah

IPOH, 14 September- Kerajaan Perak dijangka menggunakan teknologi sistem penggera amaran dalam mengatasi konflik gajah manusia di negeri itu.  Exco Jawatankuasa Kesihatan, Sains, Alam Sekitar dan Teknologi Hijau Negeri, Mohd Akmal Kamarudin berkata, teknologi yang digunakan oleh masyarakat orang Asli di Johor didapati berkesan menghalang gajah masuk ke kawasan kediaman penduduk.  "Teknologi ni Orang Asli tu yang pasang, dia sendiri yang selenggara dia sendiri boleh beli apabila sudah kehabisan bateri."Jadi saya nampak agak sesuai teknologi ini di bawa ke negeri Perak cuma saya dimaklumkan oleh sebuah NGO eko rimba ada satu lagi yang lebih canggih tetapi digunakan di Thailand dan belum digunakan di Malaysia," katanya.  Beliau berkata demikian kepada media dalam sidang khas di Bangunan Darul Ridzuan di Ipoh.  Dalam masa sama, beliau memaklumkan pihaknya akan mengadakan lawatan ke Thailand bagi melihat teknologi yang digunakan di negara itu.Beliau juga tidak menolak kemungkinan untuk menggunakan teknologi tersebut sekiranya didapati lebih berkesan dan menjimatkan.

(Exco Jawatankuasa Kesihatan, Sains, Alam Sekitar dan Teknologi Hijau Negeri, Mohd Akmal Kamarudin)


Komuniti Keluarga Malaysia, jambatan salur maklumat tepat kepada rakyat

(Pegawai Penerangan Daerah Seremban, Fauziah Abdullah)

SENAWANG, 14 September- Program Merdeka @Komuniti telah menubuhkan 108 komuniti keluarga Malaysia di seluruh Negeri Sembilan untuk bertindak sebagai penyalur maklumat yang sahih kepada orang ramai.  Pegawai Penerangan Daerah Seremban, Fauziah Abdullah berkata, penubuhan komuniti Keluarga Malaysia itu adalah untuk memastikan rakyat terus mendapat maklumat yang tepat di samping perpaduan kaum di negara dapat diteruskan. Jabatan Penerangan Negeri Sembilan turut komited melaksana program bersifat kenegaraan bukan sahaja pada bulan kebangsaan malah diteruskan sehingga Disember dengan kerjasama pelbagai agensi.   "Macam kami di Jabatan Penerangan sendiri , kalau kita nak jumpa semua orang mungkin kita tak mampu. Tapi melalui komuniti ini merekalah yang menjadi jambatan kepada maklumat supaya ia boleh sampai hingga ke peringkat akar umbi. "Sebagaimana yang kita tahu banyak inisiatif yang diambil oleh kerajaan di peringkat persekutuan untuk membantu rakyat, macam-macam kerajaan dah buat tetapi masih ada yang belum mendapatkan maklumat, jadi melalui komuniti ini, kami berharap tiada yang ketinggalan,"katanya.Beliau ditemui pada program Merdeka @Komuniti di Senawang.   Sementara itu, Pengerusi Majlis Tindakan Pembangunan Daerah Seremban, Datuk Seri Mohamad Hassan berkata, program yang dilaksana itu amat bertepatan dengan konsep Keluarga Malaysia dalam usaha memupuk semangat perpaduan.

(Bekas Menteri Besar Negeri Sembilan Datuk Seri Mohamad Hasan meletakkan bendera pada sebuah kenderaan dalam program Merdeka @Komuniti di Senawang)


Konsep Sekolah Model Khas (K9), atasi masalah keciciran orang asli

TANJUNG MALIM, 14 September- Konsep Sekolah Model Khas Komprehensif 9 Tahun (K9) perlu dilaksanakan di dua sekolah orang asli di Parlimen Tanjung Malim sebagai usaha mengatasi masalah keciciran pelajar dalam kalangan masyarakat tersebut.  Timbalan Menteri Pendidikan 1, Datuk Dr Mah Hang Soon berkata cadangan pelaksanaan berkenaan telah dikemukakan kepada Kementerian Pendidikan (KPM) untuk tindakan lanjut.  Jelas beliau, dua buah sekolah tersebut ialah Sekolah Kebangsaan (SK) Jernang di Sungkai dan SK Pos Bersih di Slim River.  "Cadangan buat masa ini, boleh kita fikirkan bagaimana cara kita wujudkan dan cari penjawatan yang sesuai supaya boleh kita mulakan konsep K9 ini khususnya SK Pos Bersih dan SK Jernang ini, untuk membantu dan juga paling penting mengurangkan kadar keciciran dalam kalangan mereka," kata Mah kepada pemberita pada majlis penyerahan sebuah televisyen pintar untuk 'Smart Classroom Solution' yang disumbangkan oleh Sharp Malaysia dan penyampaian sumbangan pakaian sekolah di SK Pos Bersih, di sini.

(Timbalan Menteri Pendidikan 1, Datuk Dr Mah Hang Soon ditemui media di SK Pos Bersih hari ini)

Tambah beliau, kerajaan sentiasa menitikberatkan pendidikan masyarakat orang asli melalui pelbagai inisiatif yang dilakukan termasuk pelaksanaan K9.


Rumah Merdeka tercantik, peneroka Felda Jengka 24 dirai

JERANTUT, 14 September- Sambutan Hari Malaysia dan Hari Merdeka ke-65 peneroka Felda Jengka 24 meriah apabila menerima hadiah kategori rumah merdeka tercantik.  Menurut Pengerusi Jawatankuasa Pembangunan Keselamatan Rancangan Jengka 24, Razak Daud, sebanyak 300 keluarga menyertai pertandingan yang bermula pada 15 Ogos dan berakhir pada 31 Ogos lalu.  "Kita jangka perkara ini akan di diangkat ke peringkat wilayah untuk dipertandingkan pada bulan Oktober. Tahun ini memang ada keunikan sikit iaitu semua blok menyertai daripada tahun-tahun lepas. Semua mengambil bahagian dan dari segi penglibatannya lebih baik dari tahun sebelumnya," kata Razak kepada RTM ketika ditemui di Jerantut hari ini. Sebanyak lapan buah rumah peneroka di bawah kategori Rumah Merdeka dan 14 buah blok penempatan terpilih dan menerima hadiah disampaikan Pengurus Felda Jengka 24, Mohd Shaiful Mohd Puzi.  Tempat pertama bagi kategori Rumah Merdeka membawa pulang wang tunai RM750, tempat kedua, RM600 dan tempat ketiga, RM500. Juara pertandingan akan mewakili Felda Jengka 24 dan layak menyertai pertandingan yang sama peringkat Felda Wilayah Jengka yang akan bersaing dengan 36 buah rancangan Felda lain pada bulan Oktober ini.

(Pengerusi Jawatankuasa Pembangunan Keselamatan Rancangan Jengka 24, Razak Daud ketikaditemu bual RTM)


Karnival Kerjaya Perak Sejahtera tawar 10,000 peluang pekerjaan

(Ahmad Saidi Mohammad Daud (TENGAH) menunjukkan poster Karnival Kerjaya Perak Sejahtera)

IPOH, 14 September- Golongan belia di Perak diseru mengambil peluang mengintai peluang pekerjaan yang ditawarkan dalam Karnival Kerjaya Perak Sejahtera sempena Karnival MESRA Anak Muda (KAMU) yang berlangsung dari 17 hingga 18 September ini. Menurut Exco Jawatankuasa Pendidikan, Pengajian Tinggi dan Sumber Manusia Negeri, Ahmad Saidi Mohammad Daud, sebanyak 10,000 peluang pekerjaan ditawarkan 60 pemain industri dari pelbagai sektor.  Sehubungan itu, Ahmad Saidi berharap golongan belia tidak melepaskan peluang mengunjungi karnival itu di perkarangan Stadium Indera Mulia di Ipoh untuk memohon pekerjaan yang ditawarkan. "Antara sasaran utama kita sudah semestinya kepada semua belia dan juga anak anak muda di luar sana yang sedang cuba untuk menempatkan diri mereka dalam bidang perkerjaan di mana mana sektor yang mereka minati."Kedua, kepada siswazah yang telah pun tamat pengajian tetapi masih lagi belum berjaya mencari kerja yang bersesuaian," katanya. Beliau berkata, penganjuran karnival sedemikian yang menawarkan peluang pekerjaan juga selaras dengan hasrat kerajaan negeri untuk meningkatkan pelaburan di Perak.  Beliau berkata demikian dalam sidang media khas di Bangunan Darul Ridzuan, Ipoh.

(Exco Jawatankuasa Pendidikan, Pengajian Tinggi dan Sumber Manusia Negeri, Ahmad Saidi Mohammad Daud)


Pupuk semangat Keluarga Malaysia, rakyat perlu bersama pelihara negara

KUALA LUMPUR, 14 September- Semangat Keluarga Malaysia harus disemarakkan dan dihayati dalam usaha memelihara kesejahteraan kehidupan rakyat terutama ketika mendepani cabaran ekonomi terutama dalam fasa peralihan ke endemik. Menurut Setiausaha Bahagian Dasar Kebudayaan Kementerian Pelancongan, Seni dan Budaya (MOTAC), Dr. Tan Awang Besar, penganjuran seminar yang bertemakan semangat jati diri antara usaha baik dalam memupuk semangat patriotik dalam kalangan rakyat. "Nilai sayangi negara, nasionalisme dan patriotisme perlu ada dalam setiap rakyat. Malaysia merupakan sebuah negara yang berpegang teguh pada prinsip raja berperlembagaan dan dan demokrasi berparlimen.Kemerdekaan negara kita telah dicapai dengan penuh kesetiaan dan perasaan cintakan tanah air yang tinggi dengan kaedah perundangan yang bijaksana. Kepelbagaian teruji dan terbukti menjadi tunjang untuk kehidupan yang bersatu dan harmoni serta kemakmuran bersama demi kesejahteraan rakyat," kata Dr. Tan Awang Besar pada Seminar Hari Malaysia @ Muzium di Kuala Lumpur, hari ini.

(Setiausaha Bahagian Dasar Kebudayaan Kementerian Pelancongan, Seni dan Budaya (MOTAC), Dr. Tan Awang Besarmerasmikan Seminar Hari Malaysia @ Muzium di ibu negara hari ini)

Ia diadakan hasil kerjasama Muzium Diraja Kuala Lumpur bersama Persatuan Sejarah Malaysia dan merupakan kesinambungan program webinar kemerdekaan yang telah dilaksanakan sepanjang bulan Ogos tahun lalu. Pada masa sama, beliau turut mengingatkan bahawa sejarah telah membuktikan bahawa segala cabaran dapat diatasi apabila rakyat bersatu hati serta saling menerima kepelbagaian rakyat yang berbilang etnik kaum dan budaya.Beliau turut menyeru generasi muda supaya menghayati konsep jati diri dan nilai kenegaraan Keluarga Malaysia dalam mewujudkan kesefahaman yang jitu bagi menjamin keharmonian negara.


Fenomena air pasang, penduduk Batu Pahat diminta berwaspada

BATU PAHAT, 14 September- Penduduk di Batu Pahat diminta berwaspada susulan jangkaan air pasang berterusan selama tiga hari bermula malam ini.  Fenomena itu boleh menyebabkan banjir memandangkan ketika ini, 64 penduduk terjejas daripada 16 keluarga sudah ditempatkan di Pusat Pemindahan Sementara (PPS) SMK Seri Gading sejak pagi tadi.  Ketua Polis Daerah Batu Pahat, Asisten Komisioner Ismail Dollah memaklumkan pihaknya meningkatkan persediaan terutama jangkaan pertambahan penduduk terjejas jika hujan lebat masih berterusan.  "Kita menyeru semua penduduk² kawasan tanah rendah supaya dalam keadaan siap sedia jika diarahkan berpindah hendaklah berpindah dengan segera. Saya menyeru mereka supaya jika nampak keadaan air naik hujan lebat terus datang ke PPS ini," kata Ismail kepada pemberita RTM.

(Ketua Polis Daerah Batu Pahat, Asisten Komisioner Ismail Dollah memaklumkan perkara itu kepadamedia hari ini di Pusat Pemindahan Sementara (PPS) SMK Seri Gading)

Empat kawasan terjejas iaitu Taman Sri Panchor, Kampung Sengkuang, Kampung Sri Gading, dan Pekan Sri Gading.  Sementara itu, penduduk terjejas yang ditemui Suminah Kochong dan Ismadi Padimin mengakui kejadian itu yang terburuk setakat ini.  "Saya sedar hujan dan petir itu semua, sebab lampu dah mati. Bila masalah lampu itu mati, tak nampak air lah. Saya duduk di situ sudah 23 tahun, tiada masalah pun," katanya kepada RTM. "Saya kena pastikan anak-anak selamat. Bila tengok selamat, saya tanya orang rumah dah selamatkan dokumen penting ke belum dan dia kata masih cari. Bila saya buka pintu, tengok air pun makin kuat. Saya ambil yang perlu, apa yang penting untuk diselamatkan dulu," jelasnya kepada RTM.


Banjir di Miri, tiada PPS dibuka

MIRI, 14 September- Sebanyak 19 buah sekolah dan 24 kawasan di Miri terjejas akibat banjir pagi tadi.Menurut laporan geografik Angkatan Pertahanan Awam Malaysia (APM) Miri, kawasan terjejas ini membabitkan tiga daerah iaitu Daerah Beluru, Telang Usan dan Marudi.  Setakat pukul 3.00 petang, jumlah kawasan terjejas masih kekal di dua daerah membabitkan Daerah Beluru, empat buah sekolah dan satu kawasan dan Daerah Marudi, tujuh sekolah dan 18 kawasan manakala kawasan terjejas di Daerah Telang Usan berkurangan dari enam ke lima kawasan namun jumlah sekolah yang terjejas masih kekal lapan buah sekolah.  Cuaca di ketiga-tiga daerah itu dilaporkan mendung manakala Daerah Miri dilaporkan hujan.Menurut laporan APM Miri lagi, setakat ini tiada Pusat Pemindahan Sementara (PPS) dibuka untuk mangsa terjejas banjir. Pemangku Ketua Zon Jabatan Bomba dan Penyelamat Malaysia Zon, Penguasa Kanan Bomba II Ahmad Nizam Sapaiee berkata pihaknya hari ini membuat Operasi Bantuan Kemanusiaan Bencana iaitu penghantaran ke-20 lokasi yang terjejas banjir di Daerah Marudi pada pagi tadi berupa bakul makanan tersebut membabitkan 1,328 pek makanan ke kawasan yang terjejas banjir. Sementara itu, bacaan paras air di tiga daerah di Miri masih kekal sejak pagi tadi.

Laporan dari Laman Web Rasmi Public Infobanjir Jabatan Pengairan dan Saliran Malaysia (JPS) setakat pukul 4.15 petang menunjukkan bacaan paras air di Stesen Paras Air Marudi berada pada paras bahaya iaitu 3.54 meter.  Dua lagi bacaan paras air direkodkan dalam keadaan Amaran adalah Stesen Paras Air Benawa iaitu pada paras 7.66 meter dan Stesen Long Teru pula menunjukkan 7.69 meter.Tiga stesen iaitu Kuala Tutong, Long Jegan dan Long Panai masing-masing berstatus waspada.


RM3 juta elaun imam dan bilal tertunggak dilunaskan

KUALA NERUS, 14 September - Kerajaan negeri Terengganu akan membayar elaun 54 imam dan bilal yang tertunggak bermula tahun 2005 hingga 2018, membabitkan pembayaran berjumlah lebih RM3 juta.Menteri Besar, Datuk Seri Dr Ahmad Samsuri Mokhtar, berkata jumlah tunggakan elaun imam serta bilal itu bergantung pada tempoh perkhidmatan mereka.Beliau berkata, kerajaan negeri ini sebelum ini sudah membayar tunggakan elaun berjumlah RM2.9 juta kepada 42 imam dan bilal di negeri itu pada 11 November 2019.

(Ahmad Samsuri bercakap kepada media selepasMajlis Penyerahan Tunggakan Elaun Iman dan Bilal Masjid Mukim Negeri Terengganu di Wisma Darul Iman)

"Jadi kerajaan negeri telah mengambil inisiatif, dimana penafian hak mereka telah berlaku dan kita membetulkan keadaan. Ada dalam kalangan mereka ini telahpun meninggal dunia. Oleh kerana itu waris mereka akan mengambil pembayaran bagi pihak penama."Alhamdulillah, hari ini, kerajaan negeri bersetuju meluluskan peruntukan sebanyak RM242,925 kepada 12 orang lagi, terdiri daripada lima imam dan tujuh bilal," kata Ahmad Samsuri di sini.Kerajaan negeri sebelum ini meluluskan kenaikan jumlah peruntukan ganjaran persaraan dan kematian kepada imam dan bilal sebanyak RM1,500 bagi imam yang berkhidmat selama setahun, diikuti kenaikan RM400 bagi setiap satu tahun.Bilal yang berkhidmat selama satu tahun pula menerima RM1,200 dan kenaikan RM300 bagi setiap satu tahun, bermula bayaran pada 1 Februari lalu.


Saringan pap smear percuma, peduli kesihatan wanita - Khairuddin

KUANTAN, 14 September- Seramai 70 wanita dari DUN Pulau Manis, Pekan telah menjalani ujian saringan pap smear secara percuma di Program Jelajah Peduli Keluarga sempena Program Pemerkasaan Kesihatan Wanita.  Sambutan menggalakkan itu menunjukkan kesedaran golongan wanita untuk membuat pemeriksaan kesihatan awal.  Menurut Ahli Dewan Undangan Negeri Pulau Manis, Datuk Khairudin Mahmud program tersebut berjaya hasil daripada kesungguhan pihak Jawatankuasa Kemajuan dan Keselamatan Kampung (JKKK) menghebahkan kepentingan saringan tersebut kepada penduduk.  "Harapan saya adalah Penghulu Mukim, Jawatankuasa Kemajuan dan Keselamatan Kampung (JKKK) dan juga kepimpinan setempat boleh memainkan peranan bagi menarik warga wanita untuk hadir menjalani pemeriksaan yang dilakukan oleh LPPKN ini," kata Datuk Khairuddin kepada RTM selepas perasmian Program Jelajah Peduli Keluarga sempena Program Pemerkasaan Kesihatan Wanita, di sini.

(Ahli Dewan Undangan Negeri Pulau Manis, Datuk Khairudin Mahmud)

Beliau turut menggalakkan wanita di Pahang untuk mengambil kesempatan dan peluang menyertai saringan pap smear dan ujian mamogram untuk pengesanan awal.Program tersebut turut mendapat kerjasama Lembaga Penduduk dan Pembangunan Keluarga Negara (LPPKN).  Bagi penyelia jururawat, Juraida Muhamad Daud, inisiatif ini memudahkan rakyat untuk mengetahui tahap kesihatan semasa sekali gus mencegah penyakit dialami wanita."Saya mewakili LPPKN Negeri Pahang menggalakkan agar seluruh rakyat Pahang datang ke klinik untuk mendapatkan subsidi ujian mamogram. Kami ada lima klinik di sekitar daerah negeri Pahang, kami memberi perkhidmatan secara percuma untuk subsidi mamogram," ujar Juraida kepada RTM. Program tersebut telah dirasmikan oleh ADUN Pulau Manis, Datuk Khairudin Mahmud di Dewan Serbaguna Kampung Jaya Gading, di sini, hari ini.Kerajaan Negeri Pahang setakat ini telah memperuntukkan sebanyak RM1.9 juta kepada 6,000 wanita di Pahang untuk menjalani ujian kesihatan pap smear dan ujian mamogram pada tahun ini.  Pada program tersebut seramai 20 bayi menerima insentif Pahang Pride Kid dan 10 orang pesakit kanser turut menerima sumbangan.


7 Briged patahkan cubaan seludup PATI di Kota Tinggi

KOTA TINGGI, 14 September- Briged Ketujuh Infantri Malaysia (7 Briged) menggagalkan cubaan seorang tekong laut menyeludup sembilan Pendatang Asing Tanpa Izin (PATI) untuk keluar dan masuk negara ini di Teluk Ramunia, di sini pada pukul 2.00 pagi tadi. Markas Divisyen ketiga Infantri Malaysia, menerusi kenyataan berkata tangkapan melibatkan lima PATI yang baru tiba dan empat lagi yang hendak keluar melalui jalan laut. "Tangkapan dibuat selepas pihaknya mengesan individu disyaki PATI sedang bersembunyi di pinggir hutan.Tangkapan melibatkan enam lelaki dan tiga wanita berusia 25 hingga 54 tahun serta nilai rampasan dianggarkan RM23,100," kata kenyataan itu.

(Penyeludupan PATI digagalkan pasukan 7 Briged awal pagi tadi)

PATI dan bot fiber yang baru tiba diserahkan ke Ibu Pejabat Polis Daerah (IPD) Kota Tinggi manakala empat pati yang hendak pulang dibawa ke Jabatan Imigresen untuk tindakan lanjut.


JBPM Perak perkenal SOP baharu, "response time"

IPOH, 14 September- Jabatan Bomba dan Penyelamat Malaysia (JBPM) Negeri Perak menetapkan "response time" kepada pegawai dan anggota yang sedang bercuti atau berada di luar kawasan untuk kembali bertugas sekiranya diperlukan sepanjang musim Monsun Timur Laut (MTL) ini.  Pengarahnya, Azmi Osman berkata mereka perlu melapor diri di Pusat Kawalan Operasi Bencana (PKOB) mengikut masa ditetapkan sekali gus mempercepat tindakan menyelamat penduduk ketika berdepan bencana.  Jelas beliau, Prosedur Operasi Standard (SOP) tersebut pertama kali diperkenalkan dalam usaha menambah baik perkhidmatan jabatan itu terutama dalam kerja-kerja menyelamat. "Di Perak ini, kita memperkenalkan satu SOP baharu iaitu "response time" kepada anggota dan pegawai kita, maksudnya bagi pegawai-pegawai yang dibenarkan bercuti tetapi kita telah menetapkan satu garis panduan berapa lama dia perlu datang ke lokasi kejadian sekiranya dipanggil. Sebagai contoh kalau Penolong Pengarah Operasi, saya berada di kampung di Kulim umpamanya dengan jarak 200 kilometer bermakna dalam masa satu jam, pegawai perlu berada di Ipoh untuk tugasan," kata Azmi kepada RTM selepas menghadiri Majlis Perhimpunan Bulanan JBPM Negeri di Bandar Meru Raya, di sini.

(Pengarah JBPM Perak, Azmi Osman berkata demikian pada Majlis Perhimpunan BulananJBPM Negeri Perak hari ini di Ipoh)

Dalam perkembangan sama, beliau memaklumkan pihaknya juga sedang mengenal pasti beberapa jalan untuk dijadikan kawasan pendaratan helikopter sekiranya berlaku kejadian tanah runtuh atau kemalangan besar ketika MTL.


Pasaran hartanah tempatan rekod peningkatan - Shahar

KAJANG, 14 September- Pasaran hartanah tempatan merekodkan lebih 188,000 transaksi bernilai RM84 bilion bagi separuh pertama tahun ini.Jumlah itu meningkat 30% berbanding bilangan dan nilai transaksi untuk tempoh sama tahun 2021. Menurut Timbalan Menteri Kewangan 1, Datuk Mohd Shahar Abdullah, kesemua subsektor hartanah mencatat peningkatan bilangan serta nilai transaksi bagi tempoh berkenaan."Subsektor kediaman terus memacu pasaran dengan menguasai lebih 60% daripada bilangan keseluruhan transaksi dan hampir 54% daripada keseluruhan nilai transaksi.Ini diikuti oleh subsektor pertanian dengan syer hampir 22.1% daripada segi bilangan manakala subsektor perdagangan di tempat kedua dengan syer 16.6% daripada segi nilai transaksi," kata Shahar ketika berucap pada Majlis Pelancaran Laporan Pasaran Harta Separuh Pertama Tahun 2022.Sementara itu, segmen pelancaran kediaman baharu masih mengekalkan sentimen berhati-hati dengan kadar jualan purata 20.3%.Lebih 10,000 unit baharu dilancarkan pada enam bulan pertama tahun ini berbanding lebih 31,000 unit tahun lepas.

Sementara itu, lebih 34,000 unit kediaman siap dibina tidak terjual bernilai RM21.7 bilion direkodkan pada separuh pertama tahun ini. Johor mencatat bilangan kediaman tidak terjual siap dibina tertinggi sebanyak 6,000, bernilai RM4.7 bilion.

Ini diikuti Pulau Pinang yang merekodkan lebih 5,000 unit bernilai RM3.64 bilion.

"Situasi "overhang" bertambah baik dengan penurunan marginal bilangan dan nilai setiap satu pada 7.5% dan 4.6% berbanding separuh kedua tahun 2021. Hampir 60% daripada "overhang" adalah harta tanah kondominium/pangsapuri manakala dari segi lingkungan harga kira-kira 43% berharga lebih daripada RM500,000 seunit," tambahnya.


600 penduduk terjejas banjir dipindahkan ke PPS

BATU PAHAT, 14 September- Kira-kira 600 penduduk terjejas banjir di empat kawasan di Sri Gading dipindahkan ke Pusat Pemindahan Sementara (PPS) Sekolah Menengah kebangsaan (SMK) Sri Gading pagi tadi.  Hujan lebat selama empat jam, bermula pukul 1.30 pagi tadi mengakibatkan mukim itu dilanda banjir kilat. Ketua Polis daerah batu Pahat, Asisten Komisioner Ismail Dollah berkata, air pasang besar berlaku pukul 3.00 pagi menyebabkan kawasan rendah cepat dinaiki air. Kawasan terjejas adalah di Taman Sri Panchor, Kampung Sengkuang, Kampung Batu Sri Gading dan Pekan Sri Gading.

Usaha memindahkan penduduk terjejas sedang giat dijalankan. Keadaan dilaporkan terkawal dan jalan-jalan utama yang menghubungkan daerah itu masih boleh dilalui semua kenderaan.


200 tikar percuma kepada pengunjung Hari Malaysia 2022

MELAKA, 14 September- Sebanyak 200 tikar ‘evamatic’ akan diedar secara percuma kepada pengunjung sambutan Hari Malaysia 2022 di Dataran Memorial Pengisytiharan Kemerdekaan di Banda Hilir, Jumaat ini.Ketua Pegawai Operasi Perbadanan Melaka Holdings Sdn Bhd (PMH) Siti Ainshah Osman berkata tikar berukuran 4x5 meter itu akan diberikan kepada mereka yang berkeluarga bagi keselesaan sepanjang acara berlangsung."Sebanyak 200 tikar itu akan mula diedar pada malam sambutan tersebut dan ditambah mengikut keperluan."Kakitangan PMH akan edarkan kepada pengunjung terutama yang mempunyai anak kecil yang berada di sekitar pentas utama dan Dataran Sejarah agar dapat duduk bersantai dengan lebih selesa," katanya kepada Bernama.

Dijangkakan, seramai 20,000 pengunjung akan memeriahkan sambutan Hari Malaysia 2022 bermula pada pukul 8.00 malam yang menampilkan keunikan dengan tema busana era 50-an dan 60-an.Bagi menampung jumlah kehadiran pengunjung di lokasi tengah-tengah pusat pelancongan itu, Dataran Pahlawan terletak bersebelahan Dataran Memorial Pengisytiharan Kemerdekaan turut digunakan dengan skrin gergasi dan sistem audio disediakan bagi membolehkan pengunjung mengikuti sambutan secara langsung. -BERNAMA


Situasi air pasang besar di Selangor terkawal

KLANG, 14 September - Memasuki hari keempat fenomena air pasang besar di Selangor, situasi semasa di Pelabuhan Klang masih terkawal dan tiada fenomena luar biasa dikesan.Tinjauan krew RTM di Jeti Kampung Nelayan Teluk Gong mendapati air pasang berada pada paras bahaya sekitar pukul 8.16 minit pagi.Bacaan paras air mencecah 5.4 meter, bagaimanapun air kembali surut kira-kira dua jam kemudian. Mengambil iktibar bencana banjir yang berlaku sebelum ini, pihak Jabatan Bomba dan Penyelamat sentiasa bersiap siaga untuk menghadapi sebarang kemungkinan.

Pemantauan sentiasa dilakukan membabitkan 10 Balai Bomba dan Penyelamat sepanjang fenomena air pasang besar ini berlaku. Orang awam terutama bagi mereka yang tinggal di kawasan persisir pantai dinasihatkan untuk sentiasa berwaspada.Fenomena sebegini dijangka akan berlaku lagi pada 27 sehingga 29 September ini.


Kejadian air pasang besar, 3 keluarga terperangkap

BATU PAHAT, 14 September - Tiga keluarga berdepan detik cemas selepas terperangkap akibat air pasang besar di Kampung Sri Gading, di sini pukul 3.57 pagi tadi.  Kejadian berlaku berikutan hujan lebat yang menyebabkan air naik dan tidak dapat mengalir ke sungai.

(Pasukan bomba membantu memindahkan penduduk terjejas)

Ketua Balai Bomba Penyelamat Penggaram, Timbalan Penguasa Bomba II, Firdaus Ahmad berkata lapan penduduk terjejas kemudiannya diselamatkan oleh pihak bomba.  Empat kawasan terjejas membabitkan Kampung Sri Gading, Kampung Sengkuang, Kampung Baru Sri Gading, Pekan Sri Gading.  Bagaimanapun, situasi air pasang di lokasi kejadian mula beransur pulih.


Generasi muda perlu sambung perjuangan pertahan negara

TUARAN, 14 September - Anggota veteran Skuad 69 Polis Diraja Malaysia (PDRM) yang pernah bertugas di Sabah menyeru setiap generasi muda menyambung perjuangan mereka mempertahankan negeri itu dan Malaysia yang tercinta.Presiden Persatuan Kebajikan Bekas Anggota Skuad 69 PDRM Datuk Abdul Aziz Bakar berkata tanggungjawab mempertahankan negara itu bukan terletak pada bahu generasi tertentu semata-mata, sebaliknya usaha itu perlu berterusan daripada satu generasi kepada generasi lain supaya negara kekal selamat.“Perlu ada kesinambungan bagi memastikan negara kita ini kekal bebas dan keselamatan serta ketenteraman itu tidak diganggu-gugat seperti dahulu, jadi generasi muda perlu meneruskan kesinambungan apa yang telah kami, generasi dahulu lakukan bagi pertahankan negara.“Ini amanat kami semua untuk disampaikan kepada generasi muda, juga kepada pegawai polis dan anggota keselamatan generasi kini teruskan usaha ini untuk menjaga negara kita, jangan sekali-kali gentar,” katanya kepada Bernama ketika melawat Ibu Pejabat Polis Daerah Tuaran di sini baru-baru ini.Abdul Aziz, 74, berkata banyak perbezaan Sabah pada masa kini dan ketika beliau bertugas di negeri ini sekitar 1970-an, bagaimanapun ketika berdepan pelbagai kekurangan ketika itu tidak mematahkan semangatnya bersama rakan-rakan untuk menjaga keselamatan negeri ini.“Kami wira tidak didendang dan kami lakukan dengan sepenuh hati kerana kami tahu ini penting untuk generasi muda terutama anak Sabah sekarang, dengan apa kami korbankan syukur Sabah ketika ini banyak berbeza (dari segi) pembangunan dan kehidupan rakyatnya,” katanya yang bertugas selama 35 tahun bersama PDRM.Beliau berkata merdeka mempunyai pelbagai makna antaranya bebas daripada penjajahan, namun baginya merdeka telah memberi banyak peluang kepada rakyat di Sabah dan seluruh negara untuk memajukan diri mereka serta negara.

“Peluang ini bukan mudah kami dapatkan untuk generasi muda sekarang terutama peluang pendidikan, jadi jangan sia-siakan apa yang kami usahakan ini, berusaha bersungguh-sungguh dan raih peluang yang ada,” katanya yang berasal dari Pahang.Timbalan Presiden persatuan itu Datuk Alias Abdul Rahman, 73, dari Negeri Sembilan berkata golongan muda sekarang dinasihatkan jangan terlalu bangga dengan negara luar kerana Malaysia telah membantu dan memberi peluang kepada mereka sejak mereka lahir lagi.“Duduk di negara luar tidak sama dengan duduk di Malaysia, di sini kita ada kebebasan apa kita nak semua ada, Malaysia ini terlalu istimewa kepada rakyatnya dan kita tidak akan dapat apa yang Malaysia berikan di negara luar, jadi sayangi Malaysia ini,” katanya yang bertugas selama 36 tahun bersama PDRM.Veteran Skuad 69 PDRM, Saperi Abdul Karim berkata sesuai dengan peredaran masa, perjuangan mempertahankan negara kini bukan hanya berlegar kepada mengangkat senjata sebaliknya juga perlu membina diri menjadi insan yang berguna dalam memajukan negara.“Dahulu perjuangan kami menentang pengganas komunis, di Sabah kami pertahankan serangan lanun tetapi perjuangan yang diteruskan generasi muda sekarang sedikit berubah dari segi aspek membantu bangunkan Sabah dan Malaysia sendiri,” katanya yang berkhidmat selama 38 tahun.Saperi, 71, dari Sarawak berkata hanya generasi muda negara kini yang menjadi harapan beliau serta rakan-rakannya untuk meneruskan perjuangan mempertahankan negara dan perjuangan itu perlu diteruskan demi memberikan kehidupan lebih baik untuk generasi seterusnya.Seorang lagi veteran Skuad 69 PDRM, Ramli Othman, 72, dari Pulau Pinang berkata golongan muda diminta menghargai jasa generasi terdahulu yang mempertahankan negara kerana tanpa perjuangan mereka, tiada peluang serta kenikmatan yang diperoleh pada masa kini.“Pegang (kepada) tiada dahulu tiadalah apa yang kita ada sekarang, hargainya dengan meneruskan perjuangan orang dahulu pertahankan negara, kita tiada sesiapa yang boleh kita harap hanya kepada orang muda sekarang kita letak sepenuh harapan untuk jaga Malaysia,” katanya yang berkhidmat selama 37 tahun.- BERNAMA


Lebih 30 kawasan di KL dikenal pasti untuk projek pembaharuan bandar - Shahidan

KUALA LUMPUR, 14 September- Kementerian Wilayah Persekutuan melalui Dewan Bandaraya Kuala Lumpur (DBKL) akan mengadakan perbincangan dan perkongsian idea melibatkan dua kawasan perumahan di Kuala Lumpur yang dicadangkan untuk pembangunan semula.Menterinya, Datuk Seri Dr Shahidan Kassim berkata, perbincangan yang akan diadakan pada Rabu itu akan memfokuskan aspek penambahbaikan kepada lebih 700 unit rumah di Flat Sri Langkawi dan Flat Sri Perlis 2. Jelasnya, perbincangan itu sempena Persidangan Antarabangsa Bandar Mampan Bertaraf Dunia (WCSC) 2022.Dalam sesi itu juga, wakil-wakil penduduk boleh memaklumkan isu yang dihadapi atau aspirasi yang diperlukan bersama pakar industri serta penceramah dari Indonesia dan Thailand yang juga akan bertukar pandangan bersama pihak DBKL."Sebenarnya pembangunan semula ini daripada rumah yang luas 450 kaki tu akan ada peningkatan sampai ke 800 kaki atau lebih. Itu peningkatannya lah. Jadi penduduk yang terlibat dengan pembangunan semula ini mereka akan dapat manfaat yang lebih."Setengah dari penduduk ni rumah telah pun dijual setengahnya masih dengan DBKL. Bila rumah tersebut sudah ada pemilik, kita kena ikut proses biasa. Proses tersebut panjang sikit, tapi kalau hartanya DBKL sudah pasti prosesnya cepat," kata Shahidan dalam sidang media selepas Majlis Penutupan (WCSC) 2022 di sini.Tambahnya, cadangan pembangunan semula itu akan melibatkan lebih 30 lokasi termasuk Projek Perumahan Rakyat (PPR) dan Projek Perumahan Awam (PPA).

(Datuk Seri Dr Shahidan sidang media selepas Majlis Penutup (WCSC) 2022)


(Datuk Seri Rina dalam sidang media Program Keusahawanan Wanita Bangkit@KPWKM)

KUALA LUMPUR, 14 September- Seramai 52,410 wanita berjaya dibantu menjana pendapatan melalui inisiatif Program Wanita Bangkit @ KPWKM.Program itu yang dilaksanakan dengan kerjasama Yayasan Kebajikan Negara & Usanita sejak tahun lalu, membantu wanita melalui peluang keusahawanan, perniagaan kecil-kecilan dan tawaran pekerjaan.Menteri Pembangunan Wanita, Keluarga dan Masyarakat Datuk Seri Rina Mohd Harun berkata, kumpulan sasar yang dibantu terdiri daripada kalangan B40.

(Datuk Seri Rina semasa dalam Program Keusahawanan Wanita Bangkit @ KPWKM)

"Kita ada dua kategori. Satu sekiranya mereka ini mencari pekerjaan kita bantu melalui Jabatan Pembangunan Wanita menerusi peluang-peluang pekerjaan yang ada."Kita ada lebih 60 syarikat yang bekerjasama dengan kita. Mereka yang memerlukan pekerjaan kita salurkan peluang-peluang pekerjaan ini kepada mereka dan sekiranya mereka hendak jadi usahawan pula jadi kita buatkan program sebegini. Kita jemput usahawan-usahawan yang telah berjaya," kata Rina dalam Program Keusahawanan Wanita Bangkit @ KPWKM di sini.Beliau turut mengalu-alukan pertubuhan bukan kerajaan (NGO), syarikat swasta dan individu perseorangan untuk melaksanakan program-program bersesuaian bagi memberi manfaat kepada kumpulan sasar.

(Program Wanita Bangkit @KPWKM bantu lebih 50,000 peserta jana pendapatan)


Kerjaya kedua menanti pesara ATM

KUALA LUMPUR, 14 September- Usaha mempertingkat taraf sosioekonomi dan kebajikan golongan veteran Angkatan Tentera Malaysia (ATM) akan sentiasa diperkasakan.Jasa dan pengorbanan yang dicurahkan tidak akan sia-siakan.Peranan mereka memberi impak besar terhadap kejayaan perancangan ATM.Panglima Angkatan Tentera Malaysia (PAT) Jeneral Tan Sri Affendi Buang berkata, inisiatif akan terus dipelbagai bagi memastikan Veteran ATM melalui kehidupan yang lebih terjamin dan selesa."Tidak ramai orang nak buat kerja macam ini, jadi jangan kita abaikan. Kita patut memberi mereka satu perhatian yang lebih daripada yang lain. "Pendekatan yang kita ambil sekarang ini adalah menentukan bahawa apabila mereka keluar daripada askar, kerjaya kedua telah terjamin. Memang sudah ada sekarang ini pusat-pusat atau skim-skim latihan untuk menentukan apabila mereka keluar mereka dilatih."Kata orang meningkatkan kemahiran. Untuk meningkatkan kemahiran ini, apabila mereka keluar mereka dapat mengubah kemahiran yang lama daripada askar ni yang boleh dipasarkan, jadi benda ni kita sedang lakukan," kata Affendi selepas merasmikan Persidangan Perubatan Ketenteraan anjuran ATM di Wisma Perwira. Dalam pada itu, bersempena Hari Angkatan Tentera ke-89 pada 16 September ini, beliau menaruh harapan agar ATM terus gagah sebagai perisai negara dalam menjaga keselamatan dan keamanan supaya terhindar daripada ancaman dan konflik serantau. keamanan agar terhindar dari ancaman dan konflik serantau.

(Tan Sri Affendi bercakap kepada media dalam sesi wawancara khas sempena sambutan Hari Angkatan Tentera Malaysia ke-89/BERNAMA)


Persediaan hadapi musim banjir: Lebih 6,000 PPS dikenal pasti

KUALA LUMPUR, 14 September- Jabatan Kebajikan Masyarakat (JKM) telah mengenal pasti 6,010 pusat pemindahan sementara (PPS) yang akan diwartakan dalam persiapan menghadapi musim banjir tahun ini.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata PPS baharu yang tidak diwartakan, sedia dibuka di mana-mana kawasan yang tidak pernah dilanda banjir.

"Dalam masa yang sama di pihak JKM kita juga telah membuat simulasi antara agensi yang ada dengan APM, RELA, bomba, dengan kesihatan supaya apabila pusat pemindahan ini dibuka perjalanan itu lancar dan lebih baik," kata Rina selepas merasmikan Program Keusahawanan Wanita Bangkit @ KPWKM di sini.

Katanya JKM juga akan memastikan bekalan makanan mencukupi termasuk di kawasan pedalaman yang sukar dimasuki dan kritikal.

Beliau berharap orang ramai mengambil tindakan segera jika amaran banjir dikeluarkan di kawasan mereka bagi memudahkan proses perpindahan ke PPS.

(Datuk Seri Rina ditemui selepas merasmikan Program Keusahawanan Wanita Bangkit @KPWKM)


Pendakwah dikaitkan isu tidak bermoral beri impak negatif kepada pendakwah lain - Idris

KUALA LUMPUR, 13 September - Golongan pendakwah diminta agar sentiasa menjaga tingkah laku ketika berdakwah dan mengamalkan sifat dan akhlak yang baik, selari dengan dakwah yang disampaikan kepada masyarakat.Menteri di Jabatan Perdana Menteri (Hal Ehwal Agama), Datuk Idris Ahmad berkata susulan beberapa kes tidak bermoral membabitkan pendakwah selebriti akhir-akhir ini, masyarakat semakin kurang mempercayai dan menghormati golongan pendakwah.

"Amat malang ia terjadi sedemikian, Allah juga murka dan kemurkaan-NYA adalah lebih besar kerana kamu bercakap yakni berdakwah tetapi kamu tidak buat."Allah juga akan murka dengan orang jahil yang melakukan kejahatan tetapi kemurkaan Allah adalah lebih dahsyat apabila orang yang mengetahui mengenai agama berbuat sedemikian rupa. Kalam di lidah tidak diterapkan sehingga ke dalam hati," katanya selepas Majlis Pelancaran Bijaktani Hidroponik Asnaf anjuran Majlis Agama Islam Wilayah Persekutuan (MAIWP), di sini.Tambah Idris, pendakwah selebriti juga diingatkan supaya sentiasa menjaga tingkah laku kerana tindakan buruk yang dilakukan akan turut memberi kesan negatif kepada semua pendakwah serta ustaz di negara ini."Ibarat nila setitik, rosak susu sebelanga. Ramai lagi ustaz selebriti yang baik, dai yang baik, juga pendakwah yang baik, tetapi kerana seorang dua ini, kesannya ramai yang pandang tidak baik," katanya.


12,500 anggota JBPM diarah siap sedia hadapi Monsun Timur Laut

KUANTAN, 13 September - Seramai 12,500 anggota Jabatan Bomba dan Penyelamat Malaysia (JBPM) bersedia menghadapi Monsun Timur Laut yang dijangka bermula November ini.Ketua Pengarah JBPM, Datuk Seri Mohammad Hamdan Wahid berkata anggota berkenaan dari 332 Balai Bomba dan Penyelamat seluruh negara.Selain itu, katanya, tambahan 3,200 anggota yang bertugas pada waktu pejabat turut dikerah membantu operasi sepanjang musim tengkujuh itu.Beliau berkata, anggota itu ialah Pegawai Penguat kuasa, Pegawai Pemeriksaan Bangunan, Pegawai Latihan, Pegawai Penyelidik dan anggota di Akademi Bomba dan Kejuruteraan Malaysia.Katanya, bagi persiapan dan kelengkapan aset pula, sebanyak 1,808 aset membabitkan kenderaan darat, air dan udara disediakan.

"Daripada jumlah itu, 1,400 aset membabitkan kenderaan darat, 400 kenderaan dan peralatan air dan lapan helikopter. Kesiapsiagaan ini susulan arahan Perdana Menteri, Datuk Seri Ismail Sabri Yaakob yang mahu tahap kesiapsiagaan menghadapi Monsun Timur Laut diaktifkan di peringkat daerah, negeri dan nasional."Sekiranya sesuatu berlaku banjir ekstrem atau bencana lain yang mungkin memudaratkan kawasan terbabit, kita akan menggerakkan anggota negeri berdekatan membantu daripada segi logistik. Sebagai contoh, jika berlaku di Pahang, aset dari Kuala Lumpur, Selangor dan Negeri Sembilan akan membantu," katanya pada sidang media selepas Majlis Perkhidmatan Cemerlang JBPM Pahang Tahun 2021, di sini.Mengenai pangkalan hadapan yang disasarkan sebagai kawasan hot spot di negeri Pantai Timur, beliau berkata JBPM sedang mengenal pasti kawasan yang lazim berlaku banjir."Kita akan menggerakkan pangkalan hadapan di Akademi Bomba dan Penyelamat Malaysia di Wakaf Tapai, Terengganu. Akademi ini boleh menempatkan pesawat, jentera berat dan logistik marin dan bot dalam memudahkan bantuan," katanya.


Juruterbang maut akibat kecederaan kepala berpunca nahas

IPOH, 13 September - Hasil keputusan bedah siasat ke atas mayat juruterbang helikopter jenis Eurocopter EC120B yang ditemukan terhempas di Hutan Simpan Chikus, Bidor semalam mendapati kematian berpunca daripada kecederaan kepala akibat kemalangan penerbangan.Perkara itu disahkan Ketua Polis Perak, Datuk Mohd Yusri Hassan Basri menerusi satu kenyataan.Bedah siasat ke atas mangsa telah dilakukan di Jabatan Forensik Hospital Raja Permaisuri Bainun (HRPB), pagi tadi.Beliau bagaimanapun berkata, hasil siasatan mengenai punca nahas kemalangan masih dalam siasatan Pihak Berkuasa Penerbangan Awam Malaysia (CAAM).

"Biro Siasatan Kemalangan Udara dan Forensik PDRM telah memulakan siasatan di lokasi insiden, helikopter Eurocopter EC120B yang terhempas di Hutan Simpan Chikus, Bidor... bagi mengenal pasti punca nahas mengorbankan juruterbang helikopter terbabit."Justeru kawasan tersebut kini dikawal rapi bermula hari ini. Bangkai helikopter akan diserahkan kepada pemilik untuk tindakan selanjutnya selepas siasatan selesai," katanya. Mayat juruterbang, Tsz Kin Richard Chan, 58 tahun, warganegara Hong Kong ditemukan pasukan operasi mencari dan menyelamat (SAR) di bahagian kokpit helikopter.


Permohonan pas nomad DE Rantau dibuka 1 Oktober - Annuar

BAYAN BARU, 13 September - Permohonan pas nomad DE Rantau akan dibuka pada 1 Oktober ini menerusi laman sesawang Perbadanan Ekonomi Digital Malaysia (MDEC).Menteri Komunikasi dan Multimedia, Tan Sri Annuar Musa berkata pas lawatan profesional itu membolehkan pemegang visa nomad digital asing yang berkelayakan untuk bekerja dan melancong di Malaysia sehingga tempoh setahun.Katanya, Pulau Pinang, Langkawi, Kedah dan Kuala Lumpur dipilih sebagai lokasi rintis bagi fasa pertama dalam usaha menjadikan Malaysia sebagai hab nomad digital pilihan serta mempromosi mobiliti dalam kalangan warga profesional digital.

"Kita beharap dengan menyediakan pas digital nomad yang memudahkan mereka membuat permohonan dengan visa yang diberikan jangka panjang dan membolehkan mereka membawa ahli keluarga dan mereka dengan fasiliti dan tempoh yang agak panjang menyokong kepada ekosistem digital negara kita," katanya kepada pemberita selepas Majlis Pelancaran DE Rantau di Kongres Inovasi dan Teknologi Dunia 2022 (WCIT), di sini.Tambah Annuar, memacu inisiatif itu, MDEC akan menyelia pembangunan hab nomad digital dan ekosistem tempatan yang komprehensif yang sesuai untuk gaya hidup nomad digital.


Lelaki ditemukan lemas di dasar Sungai Nerus

KUALA NERUS, 13 September - Seorang lelaki ditemukan lemas di Sungai Nerus berhampiran Kampung Buluh Gading, pagi tadi.Mangsa, Rafiuddin Fakhri Rosdhi, 30 tahun ditemui pasukan penyelamat di dasar sungai berkenaan pada pukul 10.42 pagi tadi.Ketua Balai Bomba dan Penyelamat (BBP) Kuala Nerus, Azmi Omar berkata pihaknya menerima panggilan pada pukul 7.14 pagi sebelum 12 anggota BBP Kuala Nerus dan tiga anggota Pasukan Penyelamat Di Air (PPDA) Kuala Terengganu bergegas ke lokasi kejadian.

"Mayat mangsa ditemui anggota PPDA di dasar sungai pada jarak dua meter dari lokasi dia dilaporkan jatuh. Ketika operasi dijalankan, kita berdepan sedikit kesukaran berikutan keadaan air yang keruh dan berselut," katanya.Katanya, mayat mangsa kemudian diserahkan kepada polis untuk tindakan lanjut.


Keselamatan makanan, Pusat Sehenti Kuarantin Negara akan diperluas - Kiandee

SEREMBAN, 13 September - Pusat Sehenti Kuarantin Negara (OSQC) akan diperluaskan di semua pintu masuk utama negara bagi meningkatkan biosekuriti dan keselamatan makanan yang diimport ke negara ini.Menteri Pertanian dan Industri Makanan (MAFI), Datuk Seri Dr Ronald Kiandee berkata kabinet bersetuju untuk menubuhkan OSQC pertama negara di Pelabuhan Klang yang akan dilengkapi peralatan terkini bagi memastikan tiada penyakit atau perosak dibawa masuk ke negara ini.

“Kita perlu menjadi sebaik negara lain seperti Australia yang telah memperkenalkan piawaian yang sangat tinggi. Pada masa ini kami mempunyai Perkhidmatan Kuarantin dan Pemeriksaan Malaysia (MAQIS) melakukan ini tetapi kami memerlukan tenaga kerja tambahan dan peralatan yang lebih canggih untuk lebih berkesan."Sebab itu Jawatankuasa Keselamatan Makanan Kebangsaan memutuskan untuk menubuhkan OSQC pertama di Pelabuhan Klang dan rancangan jangka panjang kami adalah untuk mempunyai pusat sedemikian di semua pintu masuk negara," katanya kepada pemberita selepas melancarkan Simposium Biosekuriti Tumbuhan 2022, di sini.Tambah Kiandee, isu biosekuriti pada masa kini lebih terdedah kepada kemasukan perosak baharu dan pergerakan perosak rentas sempadan akibat perubahan iklim serta pelbagai aktiviti manusia yang mengubah ekosistem setempat.


Dua kelulusan terakhir projek rintis perlombongan lantanid sudah diperoleh - Saarani

IPOH, 13 September - Dua kelulusan terakhir bagi projek rintis perlombongan nadir bumi lantanid di Hulu Perak yang akan dilaksanakan bulan ini telah diperoleh pihak terlibat.Menteri Besar Perak, Datuk Seri Saarani Mohamad berkata dua kelulusan tersebut adalah Pelan Pengurusan Alam Sekitar (EMP) dan Pelan Kawalan Hakisan dan Kelodak (ESCP).Menurut Saarani, langkah seterusnya adalah penyediaan kertas mesyuarat bagi dibincang dan diputuskan melalui mesyuarat exco dalam masa terdekat oleh Pejabat Tanah dan Galian (PTG).Katanya, ia bertujuan untuk membolehkan kerajaan negeri membuat kelulusan terhadap kadar-kadar royalti serta ketetapan-ketetapan lain yang difikirkan perlu.

“Jadi maksudnya kalau dahulu kita kata kita tunggu daripada Majlis Daerah Gerik kebenaran merancang (KM) dan dia sudah beri keluluasan bersyarat dengan dua syarat terakhir telah dipatuhi tapi kita masih perlu bawa ke mesyuarat exco.“Jadi kalau ikut PTG dalam masa terdekat ini, kertas exco akan kita luluskan untuk membolehkan syarikat berkenaan memulakan operasi," katanya dalam sidang media selepas Program Mesra Hari Bertemu Pelanggan Kerajaan Negeri di Stadium Indera Mulia, di sini.Tambah Saarani, sekiranya mengikut jadual projek berkenaan sepatutnya dimulakan pada bulan ini selepas memperoleh dua kelulusan berkenaan.


Enam ditahan kemuka tuntutan palsu projek tebatan banjir Selangor bernilai hampir RM900,000

(Suspek diiringi Pegawai SPRM ketika tiba di Mahkamah Shah Alam)

SHAH ALAM, 13 September- Enam individu termasuk empat wanita ditahan reman selama lima hari bagi membantu siasatan berhubung kes mengemukakan tuntutan palsu bernilai hampir RM900,000 sekitar tahun 2016 hingga 2021.Perintah reman yang bermula hari ini dikeluarkan Majistret Mohamad Redza Azhar Rezali setelah Suruhanjaya Pencegahan Rasuah Malaysia (SPRM) mengemukakan permohonan di Mahkamah Shah Alam pagi tadi.Kes berkenaan disiasat mengikut Seksyen 18 Akta SPRM 2009.Semalam, keenam-enam suspek berusia antara 30 hingga 59 tahun itu ditahan di pejabat SPRM Selangor sekitar 5:00 petang ketika hadir memberi keterangan.Menurut sumber, tiga daripada suspek berkenaan merupakan ketua pegawai operasi, pengarah dan akauntan sebuah syarikat pembinaan.Mereka dipercayai berpakat untuk meluluskan pembayaran kepada dua syarikat yang terbabit dalam kerja-kerja menaik taraf saliran dan projek tebatan banjir di Selangor sedangkan kerja berkenaan tidak dilaksanakan.


Laporan siasatan awal nahas helikopter di Bidor diketahui bulan depan

SEPANG, 13 September - Laporan siasatan awal nahas helikopter di Bidor yang meragut nyawa juruterbang akan diketahui dalam masa 30 hari.Menteri Pengangkutan, Datuk Dr Wee Ka Siong berkata laporan lengkap akan diketahui dalam tempoh setahun sekiranya wujud kelemahan dan pelanggaran peraturan.

“Mulai semalam, kes diambil alih Biro Siasatan Kemalangan Udara (BSKU) dan saya akan dapatkan laporan awal dan saya akan maklumkan kepada pihak media, untuk maklumat awal. Maklumat awal siapa punya helikopter, punca dalam masa 30 hari.“Dalam tempoh setahun, apa-apa kelemahan sekiranya ada pelanggaran peraturan akan dimaklumkan kepada Pihak Berkuasa Penerbangan Awam Malaysia (CAAM) dan tindakan selanjutnya setelah laporan akhir didapati,” katanya dalam sidang media selepas merasmikan Program Keselamatan Penerbangan Kebangsaan di Pusat Kawalan Trafik Udara Kuala Lumpur (KLATCC), di sini.Sementara itu, Ka Siong turut meminta agar pihak tertentu tidak mengeruhkan lagi keadaan apabila mempertikaikan kenyataan awalnya semalam.Jelasnya, maklumat yang diperoleh beliau adalah laporan yang diterima daripada CAAM di KLATCC.Katanya, maklumat yang diterima pada 8.18 pagi merupakan masa sebenar juruterbang ditemui yang masih bernyawa sebelum disahkan meninggal lebih kurang dua jam selepas itu."Saya bila mengetahui juruterbang masih hidup bermaksud saya dalam tempoh 10-20 minit, saya bincang dengan 'chester', ini satu berita yang orang tengah tunggu...macam mana dengan juruterbang ini."Ada yang hendak tunjukkan simpati dan sebagainya...jadi saya ambil keputusan untuk beritahu kerana kita buat secara telus. Dalam tiktok saya, saya harapkan yang terbaik buat mangsa dalam kes ini. Apa yang Datuk Yusry cakap itu selepas dua jam saya cakap," katanya.


Separuh daripada 1,267 penjawat awam ditahan terbabit rasuah dari 2014 hingga 2017 adalah belia

PUTRAJAYA, 13 September- Penjawat awam dalam kalangan belia perlu diberi penekanan pengetahuan mengenai kesan dan akibat rasuah terhadap prestasi pendidikan dan pertumbuhan eknonomi serta imej negara.Menurut Timbalan Menteri Belia dan Sukan Datuk Seri Ti Lian Ker mereka perlu didedahkan dengan fakta yang tepat mengenai gejala rasuah yang mampu merosakkan masa depan kerjaya mereka.Jelasnya pengaruh rasuah secara tidak langsung akan turut menjejaskan objektif kementeriannya untuk melahirkan pemimpin belia yang cemerlang serta berintegiriti tinggi."KBS memang kita mengadakan program-program seperti mana yang kita aturkan, kita perlu lebih banyak 'outreach' tapi apabila kita mensasar kepada penjawat-penjawat awam belia harapan kita bahawa program-program kita akan memberi kesedaran terhadap implikasi dan juga cara mereka mengawal diri dari segi gaya hidup supaya tidak terjebak dengan hutang dan terdesak menerima rasuah dan sebagainya," katanya.Beliau bercakap semasa merasmikan Seminar Peranan Penjawat Awam Belia Dalam Memutuskan Rantaian Rasuah di Putrajaya.Jelasnya lagi statistik Suruhanjaya Pencegahan Rasuah (SPRM) pada 2018 menunjukkan 54 peratus daripada 1,267 orang yang ditahan bagi tahun 2014 hingga 2017 merupakan golongan belia berumur 40 tahun ke bawah.Manakala statistik SPRM pada 2021 menunjukkan seramai 2,968 individu berumur 40 tahun ke bawah telah disabitkan kesalahan berkaitan kegiatan rasuah dalam tempoh enam tahun bermula 2015 hingga 2020.Berdasarkan statistik tersebut jumlah tangkapan tertinggi adalah pada tahun 2020 iaitu seramai 531 orang.

(Datuk Seri Ti Lian Ker berucap ketika merasmikan Seminar Peranan Penjawat Awam Belia Dalam Memutuskan Rantaian Rasuah di Putrajaya)


Situasi COVID-19 di Malaysia adalah terkawal

(Datuk Dr. Noor Azmi Ghazali bergambar kenangan bersama peserta Majlis Perbincangan Meja Bulat, Yayasan Pulau Orang Utan Bukit Merah di Dewan Sebarau Bukit Merah Laketown Resort, Semanggol, Perak)

BUKIT MERAH, 13 September- Kementerian Kesihatan Malaysia (KKM) mengingatkan masyarakat bahawa negara masih berada dalam fasa peralihan ke endemik.  Timbalan Menteri Kesihatan 1, Datuk Dr. Noor Azmi Ghazali berkata, keputusan untuk mengisytiharkan wabak COVID-19 sebagai endemik ditentukan oleh beberapa kriteria antaranya pengumuman oleh Pertubuhan Kesihatan Sedunia (WHO).  Jelasnya, situasi COVID-19 dalam negara ketika ini berada dalam keadaan terkawal disebabkan beberapa faktor antaranya penurunan kes harian, kadar vaksinasi yang tinggi dalam kalangan rakyat serta pengurangan kadar kemasukan ke hospital dan ICU.  Tambahnya, masyarakat disaran untuk terus memakai pelitup muka ketika berada di tempat sesak serta mengamalkan langkah-langkah pencegahan yang lain.  Beliau berkata demikian selepas merasmikan Majlis Perbincangan Meja Bulat, Yayasan Pulau Orang Utan Bukit Merah di Dewan Sebarau Bukit Merah Laketown Resort, Semanggol, Perak.

(Datuk Dr. Noor Azmi Ghazali berucap pada Majlis Perbincangan Meja Bulat, Yayasan Pulau Orang Utan Bukit Merah)


KKM usaha dapatkan perolehan untuk vaksin COVID-19 varian baharu

PUTRAJAYA, 13 September - Kementerian Kesihatan (KKM) akan membuat perolehan bagi vaksin COVID-19 varian baharu, khusus untuk kanak-kanak yang mempunyai penyakit kronik serta warga emas.Menterinya, Khairy Jamaluddin berkata vaksin versi baharu itu tidak diberikan kepada semua berikutan situasi COVID-19 di negara ini berada dalam keadaan stabil.

"Kita tidak akan membuat kempen secara besar-besaran seperti sebelum ini untuk pengambilan vaksinasi kerana kita dapati, golongan muda ini apabila dijangkiti COVID-19, gejalanya tidak teruk dan berkurangan apabila menerima dos tambahan."Vaksin ini kita fokuskan kepada golongan berisiko tinggi. Apabila keputusan untuk perolehan ini kita dapat, KKM akan umumkan, termasuk membabitkan perolehan vaksin kepada kanak-kanak bawah lima tahun," katanya pada sidang media selepas Majlis Penerimaan Anugerah Malaysia Book Of Records dan Pelancaran Laporan Record Breaking COVID-19 Vaccination, di kementeriannya, di sini.Tambah Khairy, Bahagian Kesihatan Awam dan Bahagian Pediatrik sudah diminta untuk mengunjurkan data pesakit komorbid dan kanak-kanak berisiko di negara ini."Data itu membolehkan kita mendapatkan vaksin yang secukupnya kerana kita tidak mahu mengulangi membuat pesanan melebihi kegunaan seperti yang berlaku pada vaksin jenis Pfizer dan COVAX."Pemberian vaksin ini adalah percuma. Bagi kanak-kanak bawah lima tahun, ia mungkin diberikan melalui KKM iaitu di wad pediatrik," katanya.